देशद्रोही के निर्देशक बनावत बाड़े पूर्वांचल का गैंगवार पर फिल्म – Anjoria\nअप्रैल 2, 2010 मार देब गोली केहू ना बोली, रवि किशन\nपूर्वांचल के माफिया तत्वन के बुलन्द हौसला आ तमंचा का बल पर लहलहात अपराध के फसल आ गैंगवार पर पहिला बेर भोजपुरी फिल्म बनत बा जवना के नाम हऽ मार देब गोली केहू ना बोली. एहमें भोजपुरी सुपर स्टार रविकिशन एगो एनकांउटर किंग का भूमिका में बाड़े.\nचर्चित फिल्मकार जीतेश दूबे के प्रस्तुति आ पायल दूबे निर्मित एह फिल्म के निर्देशन जगदीश शर्मा कर रहल बाड़े जिनकर निर्देशित फिल्म देशद्रोही पिछला साल जम के चर्चा में रहल. रविकिशन का साथे गुंजन पंत के जोड़ी एह फिल्म में पहिला बेर बनल बा. कहे वाला एह फिल्म के गंगाजल, अपहरण, आ, अब तक छप्पन के भोजपुरिया संस्करणौ कह सकेलें. खादी के तरह वर्दी के आपन गुलाम बना लिहले बा आ कइसे माफिया बेलगाम हो गइल बाड़े कि प्रशासन चाहियो के कुछ ना कर पावे, इहे सब एह फिल्म में देखावल बा.\nएह फिल्म में रविकिशन का साथे एगो अउरी आकर्षक नाम बा दीपक दूबे के जिनकर भूमिका लोग के ध्यान में जगह बना ली. दीपक एगो पुलिस इन्सपेक्टर के भूमिका में बाड़े जे हफ्ता भर गोली मारो महीना भर धुआँ फेंकेगे का सिद्धान्त पर काम करेला. फिल्म में एगो मुख्यमंत्री के भूमिका में बारे किरण कुमार आ खलनायकन में रंगमंच के चर्चित कलाकार सिद्धार्थ का साथे बृजेश त्रिपाठीओ के नाम बा. कल्पना शाहो के किरदार मजगर बा. गीत विनय बिहारी के आ संगीत धनंजय मिश्रा के ह. फिल्म के शूटिंग पूर्वांचल में करावल गइल बा आ जल्दिये रिलीज होखे वाली बा.\nजीतेश दूबे एकरा से पहिले अपना फिल्म मुन्नी बाई नौटंकीवाली, धर्मवीर, आ बृजवा से लोगन के दिल जीत चुकल बाड़े.\nस्रोत शशिकान्त सिंह, रंजन सिन्हा.


अर्थ बा तऽ समर्थ बा ना तऽ बेअर्थ बा. – Anjoria\nOct 9, 2012 भोजपुरी, लस्टम पस्टम\nहम भ्रष्टाचार के भविष्य के लेके निश्चिंत बानी. ई एकदम सत्य हऽ कि खाली हमनिए के देस में भ्रष्टाचार आ भ्रष्टाचरियन खातिर तमाम संभावना आ सुविधा बा. हमनिए के ई हुनर हऽ कि हमनी का कहीं भी, कबहुओं करप्शन के बुनियाद रख सकेनी सन. क्षेत्र चाहे राजनीति के हो चाहे संस्कृति के, हमनी कदाचार के बीया उगाइए लेनी सन. अपनहुं खाएनी सन आ सामनहु वाला के खाए दबाए के पूरा मोका देनी सन. ई त भ्रष्टाचार के पवित्र नियम हऽ कि दोसरा के मुट्ठी गरम कइला बिना आपन मुट्ठी गर्म ना हो सकेले.\nभ्रष्टाचार के संस्कृति के नित नया आयाम देवे में हमनी के जन-हितैषी राजनेता लोग महत्वपूर्ण योगदान कइले बा लोग. सत्ता पावे के ई मतलब ना होला कि आप हमेशा जनते का बारे में सोचीं, चाहे उनकर सुख-दुख के ख्याल राखीं. अपना आ अपननो के बारे में सोचे परेला. पइसा कहां से आई, कइसे आई एह पर गहन मंथन करे के परेला. तमाम तरह के योजना बनावे के परेला. गांव के भले बुझाउ कि कि सत्ता में रहिके पइसा कमाइल बहुत आसान हऽ, पर वास्तव में ई बेहद मुश्किल काम हऽ. बैलेंस बनाके चले के होला. छवि साफ-सुथरा रखे के होला. चेहरे के रूप-प्रतिरूप के साधे-संवारे के होला. अगर विधायक चाहे मंत्री बाड़े तऽ जनता के नजर में रहे पड़ेला. एक बेर पद से हट गइले तऽ केहु ना पूछे . सोचीं केतना कठिन काम हऽ. छविओ बनावे के बा आ पइसो. हालांकि बड़का तबका के लोगवन खातिर मुसकिल तनी कम बा. जइसे अफसरन खातिर ई रास्ता तनी असान बा. घोटालन में नेता जल्दी आवे ला लोग आ अफसर बाद में. हालांकि फंसेला दूनों में केहु ना. ना बड़का मछरी आ ना छोटका सिधरिया. आ केकड़न के तऽ चान्दी बा. भ्रष्टाचार के केकड़ा हर जगहि मौजूद बाड़े सन. एही से ई दोहरा रवैया बन होखे के चाहीं. करप्शन के विरोध बन कईल जाउ. आ एगो बात अउरी बा कि जे दूचार आदमी ईमानदार रहिए गइल तऽ का होई. बस अतने नऽ कि लोग कही, फलनवा बड़ा इमानदार रहले. एह से कवन पद्म पुरस्कार मिल जाई. ई पुरस्करवो ऊ बेइमनवां ले जइहें सन. एह से आटा चाउर आ माटी के तेल मिली ना. ऊ तऽ ओकरे मिली जेकरा लगे अर्थ बा उहे समर्थ बा ना तऽ सब बेअर्थ बा. जे सांच कहीं तऽ हमनी के ई भ्रष्टाचरियन के सभ्यता संस्कृतियो के नायक बना देले बानी सन. एगो तऽ बात तय बा कि भ्रष्टाचार बढ़ी तऽ अर्थव्यवस्था के रफ्तार बढ़ी. अब केहु दू नम्बर से पइसा कमाई तबे नु आलीसान बंगला बनवाई ना तऽ ईमानदारी से कमावे वाला तऽ पांच सौ हजार वर्गफुट के फ्लैट बैंक से लोन ले के कीनी आ ओही के देत देत मरि जाई. जब खबर आवेला कि भारत कें रुपिया स्वीस बैंक में जमा बा तऽ मन गदगद हो जाला. विदेशी लोग दांत से अंगुरी दबा के कहेला ‘ओह इंडिया इज सो रीच.’ ई जान जाई कि भ्रष्टाचार के बिना हमनी का माने हमार देश वल्ड पावर ना बन सके.


टटका खबर,5फरवरी 2017, अतवार – टटका खबर\nकेन्द्रीय वित्त सचिव हसमुख अधिया के कहना बा कि 1 ली अप्रेल का बाद जेही कवनो तरह के भुगतान में तीन लाख रुपिया में बेसी के लकद लीहि ओकरा प ओतने के जुरमाना लगावल जाई जतना के नकदी लिहले होखीहें. जइसे कि केहू चार लाख नकदी लीहल त ओकरा प पूरा चार लाख रुपिया के जुरमाना लाग जाई.\nदेवरिया सदर कोतवाली इलाका के रूद्रपुर तिराहे पर मार्बल व्यवसायी सुनील जैन के उनुका दुकाने प मोटरसाइकिल से आइल तीन गो बदमाश गोली मार के भाग परइलें. गंभीराह घवाहिल व्यवसायी के अस्पताल में भरती करावल गइल जहाँ से उनुकर खराब हालत देखि के लखनऊ रेफर क दीहल गइल बा.\nबलिया के दुबहड़ इलाका में आजु भइल सड़क हादसा में बैरिया इलाका के मिर्जापुर गाँव के एगो मेहरारु के ठाँवे प मौत हो गइल जबकि परिवार के अउर चार जने घवाहिल हो गइलें. एके परिवार के ई लोग कार से बलिया से अपना घरे जात रहल जब दुबहड़ का लगे विसेनी डेरा का नियरा कार बेकबू हो के पलटी मार दिहलसि.\nगोरखपुर पुलिस कैन्ट इलाका से एगो मूर्ति चोर गिरोह के चोर के पकड़ लिहलसि. ओकरा लगे से अष्टधातु के बनल भगवान बुद्ध के एगो कीमती मूर्ति बरामद भइल बा. एह मूर्ति के दाम करीब पांच करोड रुपिया बतावल जात बा. चुनाव के चलते अपराधियन के धर पकड़ ला चलावल जात अभियान में पैडलेगंज तिराहा प टेम्पो से उतरल एह चोर के तलाशी लिहला प ओकरा झोरा से सवा नौ किलो वजन के ई मूर्ति बरामद भइल.\nमऊ जिला के सरायलखन्सी इलाका में एगो लइकी से कुकरम करे के कोशिश में नाकाम रहला का बाद ओकर जान ले लेबे के कोशिश कइल गइल. बतावल जात बा कि काल्हु साँझ ताजोपुर के एगो लइकी सामान खरीदे गाँवे के दुकान प जात रहल जब गाजीपुर के एगो आदमी ओकरा के जबरिया खींच लिहलसि आ खेत में कुकरम करे के कोशिश कइलसि. नाकाम रहला प ओकरा के घाहिल क के भाग गइल. लइकी के परिवार वाले पुलिस का लगे शिकायत दर्ज करवले बाड़ें.\nमिर्जापुर के हलिया इलाका में आजु डारमन्डगंज पहाडी घाटी पर बरमबाबा मंदिर का नियरा एगो मोटरसाइकिल के रीवा ओर से आवत ट्रक से टक्कर हो गइल. एह हादसा में मध्यप्रदेश के हनुमना के मोटरसाइकिल सवार आदमी घवाहिल हो गइल आ उनुका साथे बइठल मेहरारु के ठाँवे प मौत हो गइल. खिसियाइल लोग ढेर देर ले राजमार्ग प जाम लगवले रहल जवना के बहुते समुझा बुझा के हटावल जा सकल.\nसारण जिला के गुरुकुल मेहिया गांव का लगे राष्ट्रीय राजमार्ग 102 पर आजु एगो ऑटो पलट गइल आ ओकरा चालक के मौत हो गइल. मरे वाला गड़खा के अलोनी गांव के रहलन.\nपश्चिम चंपारण जिला के चनपटिया इलाका में काल्हु देर रात शिवम गैस एजेंसी के कर्मचारी से दिन भर के कलेक्शन पौने पाँच लाख रुपिया लूट लीहल गइल. कर्मचारी ऊ रुपिया लेके मालिक का घरे जात रहुवे जब नगर पंचायत का नियरा घात लगा के बइठल मोटरसाइकिल प आइल दू गो अपराधी ओकरा के लूट लिहलें.\nचार बरीस पहिले जौनपुर जिला के सुरेरी इलाका में एगो लइकी से भइल सामूहिक बलात्कार का मामिला में तीन जने के जौनपुर जिला के अदालत 20-20 बरीस के कैद बामुस्सकत आ साढ़े बीस बीस हजार रुपिया के जुरमाना के सजा आजु सुनवलसि.\nरजनीश मिश्रा के निर्देशन में बनल खेसारी लाल यादव के भोजपुरी फिलिम ”मेहँदी लगा कर रखना” एह शुक का दिने पूरा देश में एके साथ रिलीज़ भइल. एकरा गाना अउर म्यूजिक के लोग जमके तारीफ करत बा. खेसारी के एक्शन सीन अउर उनुका बॉडी के बड़ाई होखत बा त काजल राघवानी अउर संजय पांडेय के एक्टिंग दमदार बावे.\nपिछला हप्ता श्री कमला फिल्म्स के बैनर तले बने जात भोजपुरी फिलिम ‘पटना वाले दुल्हनिया ले जाएंगे’ के भव्य संगीतमय मुहूर्त ट्रिनिटी रिकार्डिंग स्टूडियो, अंधेरी (वेस्ट) में करावल गइल. एह मौका प गीतकार संतोष पुरी के लिखल गीत के संगीतकार अमन श्लोक प्रियंका सिंह के आवाज में रिकार्ड करवलन. एह मौका प किरणकांत वर्मा, कल्पना शाह, ललितेश झा, बिपिन सिंह, डा. राजा, राजदीप सिंह, दिलीप सिन्हा, कृत्न अजितेष, मनीष चुतर्वेदी वगैरह गणमान्य व्यक्ति मौजूद रहलें.\nTags: अष्टधातु, गोरखपुर, चंपारण, जौनपुर, तमिलनाडु. जयललिता, भोजपुरी फिलिम, मऊ, मिर्जापुर, शशिकला, सारण


नीमिया रे करूवाइन – Anjoria\nJul 8, 2010 भोजपुरी, ललित-निबन्ध, साहित्य\n– डा॰ जनार्दन राय\nनीनि आइल निमन ह. जेकरा आँखि से इहां का हटि जाइला ओकर खाइल-पियल, उठल-बइठल, चलल-फिरल, मउज-मस्ती, हंसी-मजाक कुल्हि बिला जाला. अइसन जनाला कि किछु हेरा गइल बा, ओके खोजे में अदीमी रात-दिन एक कइले रहेला.\nनिकहा दिन से हमरो नीनि उचटि गइल बा बाकिर हम केहू से कुछ कहीलां ना. सोची ला कि बूढ़ भइला पर अइसन होखल करेला. हमरा संगे कवनो अजगुत नइखे भइल. जे साठि-सत्तर से हेले लागेला ऊ कवनो अनहोनी का इन्तजार में आपन आँखि बिछवले रहेला. रहता देखत रहेला, हित-नात, संगी-साथी, निमन-बाउर सभे किछु एही सभ का माथे रहेला. एसे सोचत-विचारत रहला का वजह से, उहाँ का आपन आसन जमा ना पाइलां. कबो-कबो त अइसन होला कि जब नीनि जनमतुवा का आँखि पर अइला से असकतियाये लागेले त अजिया, महतारी, फुवा लोगन का काफी मसक्कत करे के परेला. उनुकरा मनावन में ओझइती का संगे-संगे गीत-गवनईं में जेवन लोरी दादी का मुँह से निकसेले, ओकर धुनि, रस, गंध अजबे सवदगर होला – आउ रे निनिया निनरबन से, बबुआ आवेले ननिअउरा से. आउ रे निनिया निनरबन से.\nचइत महीना रहे. कटिया लागल रहे. ताल में मसुरी पाकि के झन-झना गइल रहे. टाँड़ पर पाकल रहिला के ढेढ़ी झरत रहे आ ओने दियरी में अबहीं गोहूँ चना पाकल तऽ ना रहे, बाकिर होरहा हो गइल रहे. एक ओर कटनी आ दुसरकी ओर होरहा का लालच में मन कसमसा के रहि गइल. अकसरूवा जीव दिन भर छिछिआइला से थाकि के एकदम बेबस हो गइल रहे. किछु करे के बेंवत ना रहे. लमहर सीवान में घुमते-घुमत साँझि हो गइल. एतने होला कि आपन खेत, बन बगइचा एक बेरि आँखि में उतरि आवेला. ऊहो देखेला आ अपनहूं देखि के आँखि में जुड़ाई परेला.\nथाकल-खेदाइल देहि साँझि खने दुवारे डसावल बंसहट पर परि गइल. अकसरूवा होखला का नाते कबो-कबो डेरा डाँड़ि पर अइसहूं रुक जाये के परेला ए वजह से हमरा घरनी का कवनो चिन्ता-फिकिर ना रहेले. भइल अइसन कि नीनि ओह दिन अपना गिरफ्त में एह कदर लिहलसि कि किछु साँवा-सुधि ना रहि गइल. अइसन बुझाइल कि निनिया आइल बा सुनरबन से.\nभइया संगे बँटवारा कवनो आजु के ना ह. ढेर दिन बीति गइल बाकिर हार आ हँसुली के लेके भउजी का संगे जवन उठा-पटक भइल ओकरा से तनी मन में गिरहि त परिये गइल. नीनि ना खुललि. देरी ले सुतल देखि के भइया का मन में किछु अइसन बुझाइल कि, ई काम त कबो के कइले ना हऽ, मेहरि का कहला में परि के बाँटि त जरुर लिहलसि, बाकिर दिल जगहे पर बा. बोलसु त नहिये बाकिर बुचिया, भउजी आ भइया तीनू जाना के फुसुर-फुसुर बोली त सुनाते रहे. चइत के मुंगरी से थुराइल देहिं कवहथ में ना रहे. दरद त रहबे कइल, बाकिर देहिं पर परल नीमि के फूल ओकर गंध, बयार का पाँखि पर चढ़ि के तन-मन के सुहुरा के जवन गुदगुदी पैदा कइलसि ओहि दिने बुझाइल कि –\nनीमिया रे करूवाइन, तबो शीतल छाँह,\nभइया रे बिराना, तबो दहिनु बाँह.\nटेढ़की नीमि के दतुवन, ओकर खोरठी, पतई, निबावट, लवना, छाँह हमनी खातिर कतना आड़ बा, अब तनी-तनी बुझाये लागल ह. साँझि होते पतई का फुनुगी पर बइठल चिरइन के गिरोह, उन्हनी के खोता, तितिली आ कबे-कबे भुलाइल भँवरन के मटरगस्ती केतना नीक लागेले, ई कहे के बाति नइखे. ओह दिन त हम अपना घरनी का कहला में परि के नीमि का छाती पर जवन टाँगी चलवलीं कि ऊ कटा के बांचि त जरूर गइल बाकिर हमरा छाती में जवन छेद भइल कि आजु ले ना भराइल. हमरा खूबे इयादि बा जब नीमि का पुलुई पर बइठि के उरूवा बोलल – उ—उ—उ—-उ, त हमार घरनी कहली कि इहनी के बोलल नीक ना ह. बाकिर उनुकरा बाति पर बाति बइठावत बंसी साधू कहलनि – ई गियानी हवन जा. बोलला के मतलब ई होला कि सजग हो जा. किछु अइसन होई कि टोल-महाल में कवनो दुख, बिपति जरूर आई. ई आवे वाला बेरामी, बिपदा, बाढ़ि, सूखा, महामारी के बता के पोढ़ होखे के शक्ति देला.\nनीमि के डाढि उरूवा के ठांव बा. गौरईया के खोंता, आ माता दाई के झुलुहा बा. त एकर पतई दवाई आ टूसा टानिक बा. एकर दतुवन मुँह बसइला से लेके पेट का हर बेरामी के अचूक दवाई बा. इहे ना, एकरा सूखल डाढ़ि पर कोर पतुकी में बनावल भोजन के खाये वाला कइसनो कोढ़ी होखो, एक बरिस में जरूर ठीक हो जाई. एही से एकरा छाँव में बइठि के गांव के गोरी जवन गीति गावेली स ओकर अजबे रस बा. एह छाँव में संवसार के संवारे वाली माता-दाई खुद बसेरा करेली. एहीसे भर नौरातन इनका गाछ से छेड़-छाड़ कइल ठीक ना मानल जाला. गाँव-गवई के माई-बहिन जब गावेली स त रोंवा भभरे लागेला –\nनीनिया के डाढ़ि मईया,\nलावेली झुलुहवा, हो कि, झूलि झूलि ना.\nमइया मोरी, गावेली हो\nगीतिया कि, झूलि झूलि ना.\nझूलत-झूलत मइया के\nलगली पियसिया, कि बूंद एक ना!\nमालिनि पनिया पियाव, मोके बूँद एक ना.\nमाली-मालिनी मिलि क महामाया का किरिपा से नीमि के सींचत जवन रूप देले बा ओही तरे मातादाई एह संवसार में रसे-बसे वाला हर जीव-जंतु के जिये, संवरे, सोचे, समुझे के बल-बुद्धि देले बानी. जरूरत एह बाति के बा कि इंसान के इंसान बूझी जा. भाई के कसाई समझ के काटे के ना ह. भाई भाई ह. संबंधन का बीच में खटाई डाले के बाति ना होखे के चाहीं. घाम सहि के छाँह दिहल आ दुख काटि के सुख बाँटल असली धरम ह. सच-सच कहल जाय त आपन करमे असली धरम ह. एह राह-रहनि से जे रही, ओकरा करनी से घरनी आ धरनी दूनो के राहि रसगर हो जाई. संवसार मसान होखे से बँचि जाई. एके बंचावे बदे जे दुई कदम चली, माई के असली बेटा उहे ह –\nयः प्रीणयेत् सुचरितैः पितरं स पुत्रो.\nअगस्त २००३ में अँजोरिया के पहिलका अंक में प्रकाशित\nअन्हरिये बनल रहीत\n2 thought on “नीमिया रे करूवाइन”\nसरल-सहज बोली में नींद से नीम के प्रेमालाप बहुते नीक लागल. बहुत बहुत बधाई राय जी के…..\nNice traditional story\nthanks for posting hear.


उत्तर प्रदेश के खबर, शनिचर 27 अगस्त का दिने – टटका खबर\nलखनऊ में पुलिस एगो आदमी के एक लाख रुपिया के नकली नोटन का साथे गिरफ्तार कइले बिया.\nअन्ना हजारे के समर्थन में उत्तर प्रदेश में व्यापारी दुकान बंद कइले.\nराज्य में कोचिंग चलावे वाला सरकारी शिक्षक लोग पर कार्रवाई कइल जाई. ई बाति माध्यमिक शिक्षा विभाग के निदेशक संजय मोहन बांदा में कहले. साथ ही शिक्षक लोग के इहो निर्देश दिहल गइल बा कि विद्यार्थियन के गतविधियन पर नजर राखे लोग इ होम वर्क दिहल करे.\nसपा अपना जिला आ नगर इकाईयन के अध्यक्ष के नाम काल्हु घोषित कर दिहलसि आ ओह लोग से कहलसि कि जल्दी से आपन आपन समिति बना के मंजूरी खातिर राज्य इकाई के भेजो.


टटका खबर, बुध ७ मार्च २०१२ | Anjoria's Weblog\nटटका खबर, बुध ७ मार्च २०१२\nPosted on मार्च 7, 2012 by Anjoria\nअखिलेश यादव के नाम मुख्यमंत्री खातिर सामने आइल. संसदीय दल का बइठक का बाद अब विधायक दल का बइठक में आखिरी फैसला लिहल जाई.\nमायवती आपन इस्तीफा राज्यपाल के सँउप दिहली. बाद में कहली कि कांग्रेस आ भाजपा का चलते उनुकर हार भइल काहे कि ई लोग सवर्ण वोट काट लिहल. अपना हार खातिर मीडियो के दोषी ठहरवली मायावती. इहो कहली कि मुसलमान भाजपा आवे का डर से सपा के वोट दे दिहले.\nहार पर विचार करे खातिर भइल बइठक का बाद कांग्रेस अध्यक्षा सोनिया गाँधी कहली कि हार के असल कारण रहल कि उम्मीदवार सही ना रहले. बाकिर ई ना कहली कि चुनल के उम्मीदवारन के. यूपी का बारे में कहली कि ओहिजा संगठन कमजोर बा बाकिर इहो ना कहली कि पिछला कई साल से राहुल संगठन बनावे में लागल रहलन.\nसोनिया गाँधी के कहना बा कि हाल के विधानसभा चुनाव परिणाम से संप्रग पर कवनो खतरा नइखे बढ़ल.\nबिहार के मुख्यमंत्री नीतीश कुमार कहलन कि यूपी के चुनाव परिणाम राष्ट्रीय दलन खातिर चेतावनी बा कि देश के संघीय ढाँचा से छेड़छाड़ ना करे लोग.\nविद्या बालन के फिल्म डर्टी पिक्चर खातिर बेहतरीन अभिनेत्री के पुरस्कार दिहल जाई. बेहतरीन अभिनेता के पुरस्कार गिरीश कुलकर्णी के मिलल उनुका मराठी फिल्म देओल खातिर.\nराजठाकरे पहिला बार शिवसेना के बिना कवनो शर्त लगवले समर्थन दिहले ठाणे नगरपालिका के मेयर पद का चुनाव में. एकरा बाद मेयर पर शिवसेना के उम्मीदवार आ डिप्टी मेयर पर भाजपा के उम्मीदवार जीत गइले.\nलोकायुक्त का रपट का आधार पर कर्नाटक के मुख्यमंत्री रहल येदियुरप्पा का खिलाफ दर्ज एफआईआर हाईकोर्ट खारिज कर दिहलसि.\nमहाराष्ट्र के आदर्श हाउसिंग घोटाला में मामिला खराब करे का कोशिश में लागल आ आरोपियन से घूस बिटोरे का आरोप में स्पेशल पब्लिक प्रासेक्यूटर मंदर गोस्वामी, इन्कमटैक्स वकील जे के जगियासी, कांग्रेसी विधायक रहल कन्हैयालाल गिडवानी के उनुका बेटा कैलाश समेत गिरफ्तार कर लिहल गइल बा.\nउत्तराखंड के राजनीतिक अनिश्चितता के माहौल बरकरार बा काहे कि कवनो पार्टी के बहुमत नइखे मिलल आ कांग्रेस भाजपा में एके विधायक के अन्तर बा. कांग्रेस चाहत बिया कि सेकूलरिज्म का नाम पर बसपा ओकर समर्थन कर देव.\nआजमगढ़ जिला के चुनाव परिणाम\nअतरौलिया से सपा के डा॰ संग्राम यादव बसपा के सुरेंद्र प्रसाद मिश्र के करीब चउवालीस हजार वोट से हरवले.\nगोपालपुर से सपा के वसीम अहमद बसपा के कमला प्रसाद यादव के तीस हजार वोट से हरवले.\nसगड़ी से सपा के अभय नारायण पटेल बसपा के संतोष कुमार सिंह के दस हजार वोट से हरा दिहलन.\nमुबारक पुर से बसपा के शाह आलम सपा के अखिलेश यादव के नौ हजार वोट से हरवले.\nआजमगढ़ से सपा के दुर्गा प्रसाद यादव बसपा के सर्वेश सिंह सीपू के इकतीस हजार वोट से हरा दिहले.\nनिजामाबाद से सपा के आलम बदीर बसपा के कलामुद्दीन के तेइस हजार वोट से हरवलन.\nफूलपुर पवई से सपा के श्यामबहादुर सिंह यादव बसपा के अबुल कैस आजमी के चार हजार वोट से हरवले.\nदीदारगंज से सपा के आदिल शेख बसपा के सुखदेव राजभर के दू हजार वोट से हरा दिहलन.\nलालगंज से सपा के बेचई सरोज बसपा के हीरालाल गौतम के एगारह हजार वोट से हरवले.\nमेंहनगर से सपा के बृजलाल सोनकर बसपा के विद्या चौधरी के छह हजार वोट से हरवले.\nचंदौली जिला के चुनाव परिणाम\nमुगलसराय से बसपा के बब्बन सिंह चौहान सपा के बाबूलाल के सोलह हजार वोट से हरा दिहले.\nसकलडीहा से निर्दलीय सुशील सिंह सपा के प्रभुनारायण यादव के सात हजार वोट से हरवलन.\nसैयदराजा से निर्दल मनोज सिंह डबलू प्रमासपा के बृजेश सिंह के अठारह सौ वोट से हरवले.\nचकिया से सपा के पूनम सोनकर बसपा के जीतेन्द्र कुमार के नौ हजार वोट से हरा दिहली.\nसंत रविदास नगर के चुनाव परिणाम\nभदोही से सपा के जाहिद जमाल बेग बसपा के रवीन्द्र नाथ त्रिपाठी के सोलह हजार वोट से हरवले.\nज्ञानपुर से सपा के विजय मिश्र बसपा के दिनेश सिंह के चालीस हजार वोट से हरा दिहले.\nऔराई से सपा के मधुबाला पासी बसपा के बैजनाथ गौतम के बाइस हजार वोट से हरवली.\nमिर्जापुर के चुनाव परिणाम\nछानवे से सपा के भाईलाल बसपा के शशिभूषण के नौ हजार वोट से हरा दिहले.\nमिर्जापुर से सपा के कैलाश चौरसिया बसपा के रंगनाथ मिश्र के बीस हजार वोट से हरवले.\nमझवा से बसपा के रमेश बिंद सपा के राजेन्द्र प्रसाद पांडेय के दस हजार वोट से हरा दिहलन.\nचुनार से सपा के जगतम्बा सिहं बसपा के घनश्याम पटेल के सोलह हजार वोट से हरवलन.\nमड़िहान से कांग्रेस के ललितेश त्रिपाठी सपा के सत्येन्द्र पटेल के आठ हजार वोट से हरवले.\nसोनभद्र जिला के चुनाव परिणाम\nघोरावल से सपा के रमेश दुबे बसपा के अनिल मौर्य के पन्द्रह हजार वोट से हरा दिहले.\nरॉबर्ट्सगंज से सपा के अविनाश कुशवाहा बसपा के ई॰रमेश पटेल के छह हजार वोट से हरवलन.\nओबरा से बसपा के सुनील यादव भाजपा के देवेन्द्र शास्त्री के सात हजार वोट से हरवले.\nदुद्धी से निर्दल रूबि प्रसाद सपा के रामनरेश पासवान के सात हजार वोट से हरा दिहली.\nबलिया, गाजीपुर, देवरिया, गोरखपुर, वाराणसी, मऊ , जौनपुर के परिणाम काल्हु दिहल जा चुकल बा.


केकरा से पंगा ले लिहलसि कांग्रेस – टटका खबर\nApr 22, 2020 अरनब गोस्वामी, कांग्रेस, पालघाट लिंचिंग\nपालघाट में हिन्दू साधुवन के मॉब लिचिंग भइला का बाद तीन दिन ले एह खबर के पता केहू के ना भउवे. प्रशासन के कोशिश सफल हो गइल रहीत अगर सोशल मीडिया पर ओह घटना के विडियो वायरल ना हो गइल रहीत. मौकाएवारदात पर मौजूद कवनो आदमी एह विडियो के शूट कइलसि आ ओकरा बाद एकरा के सोशल मीडिया पर फैला दिहलसि. मजबूरन पोसुआ मीडिया एह घटना के हल्का फुल्का ढंग से देखवलें त जरुर बाकिर जब अरनब गोस्वामी के टीवी चैनल रिपब्लिक भारत एह घटना के मजबूत तरीका से उठवलसि तबसे कांग्रेस परेशान हो गइल बिया. छनछनहट से परेशान कांग्रेस अपना मुख्यमंत्रियन से अरनब गोस्वामी का खिलाफ बयान दिअवलसि बाकिर भुला गइल कि जेकरा साँप के जहर उतारे के मंतर ना मालूम होखे ओकरा साँप का बियर में हाथ ना डाले के.\nएक जमाना से मीडिया के धुरंधर रहल अरनब एह मौका के लपकि लिहले बाड़न आ बाकायदा एकरा के बहस का केन्द्र में बनवले रखले बाड़न. सोशल मीडिया पर अरनब का समर्थन में जोरदार समर्थन हो रहल बा. कांग्रेसो पूरा कोशिश में बिया कि अरनब के गिरफ्तारी के माँग करत ओकर अभियानो चल निकले. बाकिर रिपब्लिक भारत चैनल के सम्हारल अतना आसान नइखे. मुद्दा देश के बहुसंख्यक हिन्दूवन से जुड़ल बा.\nअबहीं ले कवनो अखलाक, कवनो पहलू, कवनो तबरेज के हत्या पर छाती कूट कूट के ओकरा के सांप्रदायिक मसला बनावे बतावे वाला सोनिया परिवार एह घटना के गैर सांप्रदायिक वारदात बतावल चाहत बिया. बटाला कांड पर लोर चुआवे वाला सोनिया परिवार के कवनो बेकत अबहीं ले साधुवन के हत्या पर मुँह नइखे खोलले. जाने जोग बा कि कांग्रेस हमेशा से हिन्दूवन का खिलाफ रहल बिया आ ओकर अस्तित्व मिटावे के हर जतन करत आइल बिया. बाकिर अब हिन्दू समाज एह साँच के देखल शुरु कर दिहले बावे आ कांग्रेस ला ई चिन्ता के बाति बा.


आप मतलब आप से नइखे (बतकुच्चन १३७) – Anjoria\nअपना आँख के फूला ना लउके बाकिर दोसरा का आँखि के माढ़ा जरूर लउक जाला. कहे के मतलब कि आदमी आपन गलती, आपन कमी ना देखे आ दोसरा के दोस पर हमेशा तेज नजर राखेला. आजु के चुनावी मौसम में होखतो अइसने बा. सभे एह फिराक में बा कि कइसे सामने वाला के मामर हेठ कइल जाव, कइसे ओकरा पर अछरंग लगावल जाव कि उ दाग छोड़ावे में लाग जाव आ हमार काम बन जाव. अब एह आपन आ अपना के बात करत दू गो शब्द धेयान में आ गइल. अपने आ अपने. अब ई मत कहीं कि दुनु त एकही शब्द ह अपने आ अपने मे फरक का बा. अब एह बात प आपा गँवइला के कवनो फायदा नइखे. काहे कि आपा आ आपा के मतलब अलग अलग होला. एगो आपा मतलब अपना पर काबू आ दोसरका आपा बहिन के कहल जाला. ठीक बा दोसरका आपा भोजपुरी के शब्द ना ह बाकिर आम बोलचाल में त सुने के मिलिए सकेला. एही तरह अपने आ अपने का बारे में बा. एगो अपने हिंदी में बोलाला लिखाला दोसरका भोजपुरी में. दुनु के मतलब में सबले खास बाति ई मिली कि हिन्दी के अपने अपना से जुड़ल लोग, सामान, विचार, कहना वगैरह का बारे में कहल जाला अपना बारे में ना. अपने लोग, अपने मित्रो संबंधियों के साथ, अपने कथन के बारे में वगैरह वगैरह. एहिजा अपने के मतलब होला अपना भा अपनी. जबकि भोजपुरी वाला अपने अपना से जुड़ल लोग का बारे मं ना खुद का बारे में कहल जाला. ई खुद कहे वाला हो सकेला भा सुने वाला. जइसे कि अपने त कहनी कि ओहिजा जाए के बा अब काहे मुकरत बानी. हम त अपने आपन गलती सकार लिहनी. धेयान से सुनी त दुनु के अंतर साफ हो जाई. भोजपुरी में आप के इस्तेमाल हिंदी का प्रभाव चलते होखेला ना त एहिजा एह ला अलगे शब्द मौजूद बा, रउआ भा रउरा. भोजपुरी चूंकि अबही ले लिखन्त में ओतना नइखे आइल जतना बोलन्त में से अलग अलग जगहा के भोजपुरिहा अलगा अलगा तरीका से एके बतिया के कहेले. जइसे कि बा, बावे, बाटे, बड़ुवे. कहाँ जाए के बा, कहाँ जाए के बाटे भा कहाँ जाए के बावे आ कहा जाए के बड़ुवे. अब एहमें से रउरा अपना सुविधा से जवना के चुन लीं. सही सब होखी. अलग बात बा कि समय के प्रवाह में कवनो एक इस्तेमाल अधिका होखे लागी. अइसही बानी, बाड़ी, बड़ुईं का बारे में कहल जा सकेला. एक तरह से देखीं भोजपुरी के आपन हिंदी में अपना हो जाला आ राउर आपका. एह चुनाव में आप राजनीति के गोल बन गइल. आ एही पर एगो घटना याद पड़त बा. अक्सरहां देखत होखब कि एक आदमी के फुआ गाँव भर के फुआ हो जाली, मामा पूरा गोल के मामा हो जालें. अइसहीं एगो लॉज में एगो लड़िका रहत रहे. पता ना केकर पाहुन रहे बाकिर सभे ओकरा के पाहुने के नाम से जानत रहे. एक दिन उ लड़िका बगल के एगो लइकी के भगा ले गइल. ओकर महतारी थाना नें केस लिखवावे गइली त कहली कि पाहुन उनुका लड़िकी के भगा ले गइल बा. थानेदार आ सिपाही सभे मजाक करे लागल. अरे पाहुने नू ले गइल ? बड़ा मुश्किल से समुझा पवलसि उ औरत के ओकर पाहुन ना पाहुन के नाम से जानल जाए वाला एगो लड़िका भगा ले गइल बा. अब एगो राजनीतिक गोल के नाम बड़ा चाल्हाकी से आप रखा गइल बा. अब हम आप के का बताईं कि एह आप से आप के कतना नुकसान होखे वाला बा. आप मतलब आप से नइखे आप से बा. अब आप के होखे वाला नुकसान के भरपाई के करी कइसे करी ई आपसे में सोच समुझ लेबे के बा.\nमनुज बली नहीं होत है, समय होत बलवान (बतकुच्चन १३६)


जमीनी हक़ीकत से बेख़बर बा भोजपुरी सिनेमा – Anjoria\nJul 13, 2012 भोजपुरी सिनेमा\nभोजपुरी फिल्म के उद्गम बिहार आ उत्तर प्रदेश के सांस्कृतिक भूमि से भइल बा. त अचरज ना होखे के चाहीं कि एकर बुनियाद बरकार राखे के जिम्मेदारीओ एही लोग का कान्ह पर टिकल बा. बाकिर पिछला दस साल से अपना कामयाबी पर इतरात भोजपुरी सिनेमा का लगे बस तीने गो नायक बाड़ें रविकिशन, मनोज तिवारी आ दिनेश लाल ‘निरहुआ’. हाल के दिन में जब मनोज तिवारी आ रवि किशन कमजोर पड़ल बाड़ें त पवन सिंह आ खेसारीओ लाल के चरचा भलहीं जोर पकड़े लागल बा बाकिर भोजपुरी सिनेमा के संगे धुरंधर कुणाल सिंह क बाद मौजूदा समय में जवन तीन नाम याद आवेला तवन रवि, मनोज अउर निरहुए के होला. रविकिशन के छोड़ दीं त लगभग सगरी नायक लोकगायक के रूप में लोकप्रियता बटोरला का बाद भोजपुरी सिनेमा के सितारन में शुमार भइलें. दोसरा ओर भोजपुरी सिनेमा में नायिका लोगन के कतार बहुते लमहर बा, रानी चटर्जी, पाखी हेगड़े से लेकर मोनालिसा अउर आइटम डांसर संभावना अउर सीमा सिंह ले. लेकिन एहमें से शायद केहु के ऊ बेंवत नइखे जे कैटरीना, करीना अउर ऐश्वर्या क तरह देखे वालन के सिनेमा घर ले खींच सके. ई लोग फिलिमन में एही ला होले कि ग्लैमर होखल जरूरी होला. ना त एह लोग के मार्केट वैल्यू इचिकिओ भर नइखे. ई बात भोजपुरी के नायको समुझेलें आ ओह लोगन पर मार्केट वैल्यू के बुखार सवार होके लागल बा तबहिए त भोजपुरी सिनेमा के बजट के आधा माने कि 50 लाख तक मांगे में एह लोग के संकोच ना होखे. पिछला दिने जब एगो नामचीन भोजपुरी अभिनेता से 50 लाख मँगला के लेके सवाल उठावल गइल त ऊ छूटते कहलन, रजनीकांत त एक फिल्म के 50 करोड़ लेबेलें, हम त ओह हिसाब से कुछऊ ना माँगीले. आखिरकार उहो त रिजनले सिनेमा से आवेलें. हम त चाहीलें कि हमनिओ के फिलिम ओह ऊँचाई ले चहुँपे. अब के ना मर मिटी एह सीधाई पर. भोजपुरी सिनेमा के बेहतर भविष्य के चाहत सराहे लायक बा, लेकिन चाहत के बुनियाद जमीनी ना होखे त बस हँसा सकेले अउर कुछ ना कर सके. रजनीकांत के लेके इहो सवाल जेहन में चमकेला कि शुरूआतीए दौर में उनुका के 80 करोड़ परोसल गइल कि इंडस्ट्री के बुलंदी पर चहुँपवला का बाद 80 करोड़ मिलल. सवाल जतने अझूराइल बा जवाब ओतने सीधा बा, काहे कि शोहरत के सरपट में भोजपुरी के चंद नामचीन अभिनेता भूला जालें कि उनुकर इंडस्ट्री कवना लायक बा आ ओकर बेहतरी आ माकूल तरक्की ला ऊ कवन कोशिश कइले बाड़न? वास्तव में यदि भोजपुरी सिनेमा जगत के बीतल दस साल पर गौर करीं त पाएब कि पारिश्रमिक के बढ़ोतरी के अलावा इंडस्ट्री के बेहतरी ला कवनो अभिनेता निजी स्वार्थ से ऊपर उठके कवनो सार्थक पहल शायदे कइले होखे. जबकि भोजपुरी के जमीनी हकीकत से बेखबर भोजपुरी सिनेमा के चेहरा अउरी बिगाड़े के कोशिश बदस्तूर जारी बा. दावा क साथ ई कहल बेमतलब ना होई कि तीनों सितारा में से शायदे केहु अपना निर्माता, निर्देशक भा पटकथा लेखक से मिल के सार्थक दखल देबे खातिर कवनो गंभीर बइठकी भा राय विचार कइले होई. अतने ना, शायदे केहु अपना फिलिमन के तकनीकी गलतियन के सकरले होखी, भा अपना फिलिमन के सफलता भा असफलता के कारण जाने के कोशिश कइले होखी. कहल जा सकेला कि अभिनेतने से अतना उम्मीद काहें? उ एहसे कि जब फिल्म के बजट के आधा रउरे चाहीं त पूरा फिलिम के जवाबदेहीओ सकारे के पड़ी. तब शायद एगो नया अध्याय के नींव पड़ सकी बाकिर अइसन भावना के भनको से अभिनेता अपना के फरके राखे में आपन भलाई समुझेलें. साँच त ई बा कि भोजपुरी सिनेमा के शुरूआती दौर याद करीं त फिल्मकार नासिर हुसैन, विश्वनाथ शाहाबादी भा फेर कुंदन कुमार के नाम याद आवेला, कवनो नायक नायिका के नाम याद ना आवे. लेकिन भोजपुरी सिनेमा के मौजूदा माने कि तिसरका दौर में शायदे कवनो फिल्मकार के नाम उनुका फिलिमन के नाम का साथे याद आवे, याद पड़ी त बस नायकन के नाम. फिल्म ‘ससुरा बड़ा पइसा वाला’ संगे मनोज तिवारी, ‘निरहुआ रिक्शावाला’ संगे दिनेश लाल ‘निरहुआ’ त ‘मार देब गोली केबू ना बोली’ संगे रविकिशन. जाहिर बा कि जब भोजपुरी सिनेमा के पूरा बाज़ारे नायकन का अंगुरी पर नाचत होखो त एकरा अच्छाई-बुराईओ से एह लोगन के बरी ना कइल जा सके. हमार निजी मानना बा कि रविकिशन अउर मनोज तिवारी के भोजपुरी लोकप्रियता के माथ पर चहुँपा दिहलस जहवाँ उ ढेर दिन ले बिना कवनो प्रतिस्पर्धा के टिकलो रहलें. अतने ना भोजपुरी खातिर प्रतीको बन गइलें, जहां ई लोग भोजपुरी में एगो ‘पिपली लाइव’ भा ‘लगान’ के सपना देख सकत रहे लेकिन अइसन हो ना सकल काहे कि एह लोगन के अपना बादशाहत के पड़ल रहे, ना कि भोजपुरी इंडस्ट्री के बेहतरी के. एकरे अलावा सबले बड़ मुश्किल ई रहल कि एह विसंगतियन का चलते भोजपुरी सिनेमा के एगो क्षेत्रीय सिनेमा के तरह के जमीनो ना मिल सकल, जवना का पीछे भोजपुरी सिनेमा के दशा आ दिशा के प्रतीक बन चुकल रविकिशन आ मनोज तिवारी जइसन अभिनेता अपना अंतर्मुखी प्रयास से एकर बेड़ा गर्क करे पर आमादा रहलें. नतीजा भइल कि असमिया, मलयालम, बंगाली, पंजाबी, छत्तीसगढ़ी सिनेमा का तरह भोजपुरी सिनेमा के विकास अपना जमीन पर भइबे ना कइल. ना त एकर केन्द्र दोसरा क्षेत्रीय फिलिमन का तरह उनुका राज्य भा व्यावसायिक जगहा पर खुल पावल. अघर अइसन भइल रहीत त सिनेमा भोजपुरी ला पटना आ गोरखपुर सबले खास केन्द्र होखीत. भोजपुरी सिनेमा एगो आजाद आसमान में बढ़ला का बजाय हिन्दी के हिमालय के छाँहे में अपना के सुरक्षित पवलसि. हालांकि शुरूआत तकनीशियनन से भइल, आ बाद में एहिजा के फिल्मकारो मुम्बई में आशियाना तलाश लिहलें. कलाकार त हमेशा का तरह मुम्बई के रूख करत गइलें आ बसत गइलें आ भोजपुरी सिनेमा अपना जमीन से बेदखल हो के हिन्दी सिनेमा के दहलीज पर जा पहुंचल. नतीजा भइल तथाकथित लोकप्रियता के दस बरीस गुजरला का बादो भोजपुरी सिनेमा के कवनो आपन आजाद पहचान ना बन सकल. बेसक कद त बढ़ल लेकिन एक हद ले दोसरा का दायरा में समेटा के. सिनेमा भोजपुरी के पहिलका स्वर्ण जयंती फिल्म ‘गंगा मइया तोहे पियरी चढ़इबो’ के निर्माण के केन्द्र पटना चुनल दूरदर्शिता साबित करत बा लेकिन तबहियों भोजपुरी के अगुआई करे वाला अभिनेता हमेशा अपना जमीनी हकीकत से मुंह चोरावे में लागल बाड़ें. अचरज नइखे कि मुम्बईए में बढ़ल मराठी सिनेमा से सिखला का बजाय भोजपुरी सिनेमा हिन्दी के भोंड़ा नकल कर के तोस पावत रहल. एतने ना हिन्दी से संपर्क भोजपुरीओ सिनेमा के राष्ट्रीय-अंतर्राष्ट्रीय होखे के गलत फहमी दे दिहलसि. आजु भोजपुरी सिनेमा के बात होले त लोग सीधे मॉरीशस, सूरीनाम से शुरूआत करेला. बाक्स ऑफिस के बात आवेला त हिन्दी सिनेमा का तरह इहो पंजाब, महाराष्ट्र, बंगाल, गुजरात के सर्किल के चरचा करेलें. कुल मिलाके जबो भोजपुरी सिनेमा के बाजार के चरचा होले त भरम फइलावल जाले कि एकर बाजार हिन्दी सिनेमा के बराबर भलहीं मत होखे, होखल जरूर चाहीं. भोजपुरी विश्लेषक भलहीं आपन मंशा थोपे ला बेसिरपैर वाला गलतफ़हमी के हवा देसु, निश्चित तौर पर एहसे भोजपुरी सिनेमा के हमेशा नुकसाने चहुँपवले बा. परिणाम ई भइल कि अइसन हालात में भोजपुरी सिनेमा के कनो अपना बाजार के सही आंकलन ना मिल सकल. मॉरीशस आ सूरीनाम से कमाई करके पता ना कतना फिलिम लवटली सँ, एकर समुन्दर पार बिजनेस के कवन रिकार्ड कम से कम अबहीं ले त सार्वजनिक नइखे भइल. लुधियाना, सूरत आ मुम्बईओ म] ]>


टटका खबर, 22 मार्च 2017, बुध – टटका खबर\nटटका खबर, 22 मार्च 2017, बुध\nआजु यूपी सरकार के मंत्रियन का बीच विभागन के बँटवारा क दीहल गइल. गृह मंत्रालय मुख्यमंत्री योगी आदित्यनाथ अपना लगे रखले बाड़न. पूरा सूची योगी मंत्रिमंडल पन्ना प देख सकीलें.\nसीएम योगी राज्य प्रशासन के सख्त निर्देश जारी कइले बाड़न कि कवनो हालत में गऊ तस्करी बरदाश्त ना कइल जाई. राज्य में चलत सगरी नाजायज बूचड़खाना बन्द करा देबे के बा. गुण्डा मवालियन प कड़ा नजर राखल जाव. साथ ही वीवीआईपी लोगन के दीहल जा रहल सुरक्षा के समीक्षा क के समुचित बदलाव कइल जाय. सरकारी कार्यालय आ संस्थानन में पान गुटखा खाए प पाबंदी लगा दीहल गइल बा.\nयूपी विधानसभा स्पीकर के चुनाव 30 मार्च के होखे के उमेद बा. 28 आ 29 तारीख के विधायक लोगन के किरिया धरावे के काम होखी. एह सब ला राज्यपाल से तीन दिन के सत्र बोलावे के कहल गइल बा.\nअयोध्या में राम जनम भूमि प बनावत ढाँचा गिरावे का मामिला के सुनवाई आजु सुप्रीम कोर्ट में एक दिन ला टार दीहल गइल. अब एकर सुनवाई काल्हु बियफे का दिने एकरा ला बनावल पीठ करी. जान जाईं कि इलाहाबाद हाई कोर्ट एह मामिला में आडवाणी समेत अनेके आरोपियन के आरोपमुक्त क दीहले बावे आ एह आदेश का खिलाफ सीबीआई सुप्रीम अदालत से गोहार लगवले बिया.\nबिहार राज्य के 105वाँ स्थापना दिवस प होखत समारोह में सीएम नीतीश कुमार कहलन कि उनुकर सरकार बिहार के नशामुक्त करा देबे के किरिया खइले बिया. एह काम में सफलता ला सभकर साथ मिलल जरुरी बा.\nआजु बिहार स्थापना दिवस प दू सौ शिक्षा संस्थानन में फोकटिया वाईफाई के सुविधा देबे के शुरुआत क दीहल गइल.\nरेलवे अब पूरा कोशिश करी कि हर यात्री के कन्फर्म टिकट दीहल जा सके. 1ली अप्रैल से विकल्प नाम के एह योजना के शुरिआत कइल जाई. एह योजना के सकारे वाला यात्रियन के अगिला गाड़ी में आरक्षण देबे के कोशिश कइल जाई. दू तरह के गाड़ियन के भाड़ा में फरक होखला का बावजूद फरक ना त लीहल जाई ना लवटावल जाई.\nलोकसभा में आजु फेरु भोजपुरी आ मगही के संवैधानिक मान्यता के माँग उठावल गइल. सांसद छेदी पासवान आ संजय कुमार सिंह शून्यकाल का दौरान भोजपुरी आ मगही के संविधान के अठवीं अनुसूची में शामिल करे के मांग कइलन, बाकिर सरकार का तरफ से कवनो भरोसा आजुओ ना दीहल गइल.\nTags: फोकटिया वाईफाई, बिहार स्थापना दिवस, बूचड़खाना, मंत्रिमंडल, राम जनम भूमि, रेल आरक्षण


निसार खान भोजपुरी फिल्मों में – Anjoria\nहिन्दी सिनेमा मे त खान के खान बा बाकिर अब भोजपुरिओ सिनेमा में खान नाम वाला एगो अभिनेता के इंट्री भइल बा. ई हउवें महुआ टीवी के डांस रियलिटी शो ‘नाच नचईया धुम मचईया’ में अनारा गुप्ता के जोड़ीदार रहल विजेता लखनऊ के निसार खान. निसार अब फिलिमों में अपना डांस के जलवा पसरीहें.\nआयुष्मान मेडिएन्ट प्रा॰ लि॰ के बैनर तले बनल प्रसिद्ध निर्माता दिलीप जयसवाल के पेशकश ‘‘सौगंध गंगा मैया के’’ से निसार खान बड़का परदा पर इंट्री मारत बाड़ें. अमिताभ चन्द्रा के बनावल आ भोजपुरी के सुपरहिट निर्देशक राजकुमार पाण्डेय के निर्देशित एह फिल्म में निसार खान डांसिंग क्वीन सीमा सिंह संगे आईटम साँग में नजर अइहें. एह गाना के कोरियोग्राफी कानू मुखर्जी कइले बाड़न. निसार अपना एह फिल्मी इंट्री से बहुते उछाह में बाड़ें.


बिरहा सम्राट विजयलाल यादव तीन गो मल्टीप्लेक्स में – Anjoria\nबिरहा सम्राट विजयलाल यादव तीन गो मल्टीप्लेक्स में\nMay 10, 2010 OmPrakash Singh फिल्म, मनोरंजन 0\nभोजपुरी सिनेमा के इतिहास में पहिला बेर कवनो फिल्म के रिलीज सिंगल स्क्रीन थियेटरन का साथही तीन तीन गो मल्टीप्लेक्सो में रिलीज कइल गइल आ एह फिल्म के देखे वालन के भीड़ देख के कहल जा रहल बा कि नदिया के पार आ बिदाई का बाद पहिला बेर कवनो भोजपुरी फिल्म के देखे खातिर अइसन भीड़ जुट रहल बा. एह फिल्म के नाम ह भईया के ससुरारी में.\nमुंबई का अंधेरी के फेम एडलैब मे, गोरेगाँव का मूवी स्टार में , आ जागेश्वरी के २४ कैरेट में एकरा के रिलीज कइल गइल बा. निर्मात्री रीना एस पासी एह फिल्म ले दर्शकन खातिर तीनो मल्टीप्लेक्स में शुरु के तिन दिन खातिर टिकट दर में पचास फीसदी के छूट दे दिहली. एकर फायदा ई भइल कि यूपी बिहार के भोजपुरिया परिवार मल्टीप्लेक्सन में फिल्म के आनन्द ले रह बाड़े.\nसिंगलो स्क्रीन थियेटर पर पूरा दाम लागे का बावजूद वइसने भीड़ उमड़त बा. राजकुमार आर पाण्डे निर्देशित एह फिल्म में बिरहा सम्राट विजयलाल यादव आ रानी चटर्जी के जोड़ी मुख्य भूमिका में बा. देखे वाला कहत बाड़न कि विजय लाल यादव में आवे वाला दिन के सुपर स्टार झलकत बा. फिल्म में विजय लाल यादव एगो अइसन देवर का भूमिका में बाड़न जवना के देख के सलमान खान के याद आ जात बा. भोजपुरिया चुलबुलापन लिहले विजय लाल के शानदार डायलाग डिलिवरी, खतरनाक एक्शन, सादगी भरल चेहरा, आ कामेडी पंच दर्शकन के खूब मजा दे रहल बा. ट्रेड पंडितन के कहनाम बा कि भोजपुरिया दर्शक गायक अभिनेता के सुपर स्टार बना के रहेलें आ भोजपुरी सिनेमा के इतिहास एकर गवाह बा..\nBirha Samrat Vijay Lal Yadav in Three Multiplexes simaltaneously\nसईंया के साथ मड़ईया में के दस्तक १४ मई से


(बुध, 23 नवंबर)\nबुधो का दिन संसद ना चल पावल. कांग्रेस विपक्ष पर दोष लगावत बिया त विपक्ष के कहना बा कि सरकार के जिद्द का चलते गतिरोध बनल बा. विपक्ष चाहत बा कि गृहमंत्री चिदम्बरम के हटावल जाव जेहसे कि टूजी घोटाला के जाँच सही तरीका से हो सके. सरकार एह खातिर तइयार नइखे.ओने भाजपा के कहना बा कि संसद चलावे के जिम्मेदारी सरकार पर होला विपक्ष पर ना.\nआध्यात्मिक गुरु सत्य साईं बाबा के विशाल ट्रस्ट सम्हारे वाला सत्य साईं सेंट्रल ट्रस्ट बुध का दिने आपन सालाना लेखा रपट जारी कइलसि.\nदेश के राजमार्गन खातिर 10000 करोड़ रुपिया जुटाई केन्द्र सरकार. कहलन केंद्रीय सड़क परिवहन अउर राजमार्ग मंत्री सी.पी. जोशी.\nसत्तारूढ़ वाम दल का खिलाफ संघर्ष का दौरान ममता बनर्जी के समर्थक रहल प्रख्यात शिक्षाविद सुनंदा सान्याल बुध का दिने पश्चिम बंगाल के स्कूल पाठ्यक्रम समिति के अध्यक्ष पद से इस्तीफा दे दिहलन.\nयोग गुरु बाबा रामदेव प्रधानमंत्री मनमोहन सिंह से पूछले बाड़न कि ऊ बतावसु कि करिया धन आ भठियरपन से निपटे खातिर उनुका लगे कवन योजना बा.\nभारतीय सेना में महिला अधिकारियन के स्थाई कमीशन कुछे चुनिंदा गैर लड़ाकू शाखा में दिहल जाई.\nकान्हा राष्ट्रीय उद्यान में सिवनी इलाका से 50 गो करिया हिरण ले आइल गइल बा.\nदिल्ली में लेडी हार्डिग मेडिकल कॉलेज के एगो रेसिडेंट चिकित्सक बुध का दिने अस्पताल परिसर में एगो इमारत के छत से कूद के खुदकुशी करे के असफल कोशिश कइलसि.\nतृणमूल कांग्रेस मूल्य वृद्दि पर सरकार के विरोध कर सकेले.\nयूपीए गठबन्हन पर दबाव बनावे खातिर राजग सांसद अपना लगे करिया धन ना होखे के शपथ पत्र दीहें.\nपंजाब के लोक भलाई पार्टी अकाली दल में बिला गइल.\nझारखण्ड रेल हादसा के पुलिस साजिश नइखे मानत.\nमप्र में बिना इम्तिहान लिहले 17000 विद्यार्थियन के इंजीनियरिंग कॉलेजन में दाखिला दिहला का बावजूद अबहियो ओहिजा 27000 से बेसी खाली रह गइल बा.\nजम्मू कश्मीर के मुख्यमंत्री उमर अब्दुल्ला के कमजोर बतावत सत्तारूढ़ नेशनल कांफ्रेंस के वरिष्ठ नेता मुस्तफा कमाल के बयान पर पार्टी कार्यकर्ता का करीहें कहीहें ई सब सोच के पार्टी परेशान बिया.\nदेहरानदून एक्सप्रेस में लागल आग के जांच शुरू कर दिहल गइल.\nकेंद्र सरकार भोपाल के नाम बदलके भोजपाल करे के राज्य सरकार के प्रस्ताव खारिज कर दिहलसि.\nकश्मीर में रेलगाड़ी पटरी से उतरला का चलते 20 जने घवाहिल भइल बाड़े.\nप्रतिबंधित गारो नेशनल लिबरेशन आर्मी अगवा सरकारी अधिकारी के रिहाई का बदले मेघालय से केंद्रीय बल के वापसी मँगलसि.\nजुलाई 2012 में होखेवाला लंदन ओलम्पिक में अमेरिका के संघीय जांच एजेंसी भा दोसर कवनो विदेशी सशस्त्र बल के तैनाती के सिरे से नकार दिहल गइल बा.\nकम्प्यूटर वायरस जगत में ‘कैटरीना’ सबले खतरनाक सर्च टर्म हवे.\nशेरी रहमान अमेरिका में पाकिस्तान के नयकी राजदूत बनावल गइली. पिछलका राजदूर हुसैन हक्कानी का इस्तीफा का बाद शेरी के बहाली कइल गइल बा.\nभठियरपन का आरोप में तिहाड़ जेल में बंद केंद्रीय दूरसंचार मंत्री रहल सुखराम निचली अदालत के फैसला के दिल्ली उच्च न्यायालय में चुनौती दिहले.\nकमजोर रुपिया से आगा चल के सॉफ्टवेयर निर्यात के नुकसान होखी. कहलसि इलेक्ट्रॉनिक्स अउर सॉफ्टवेयर निर्यात परिषद. बुध का दिने रुपिया में लगातार आठवां दिने गिरावट दर्ज कइल गइल.\nटाटा समूह रतन टाटा के वारिस खातिर साइरस पी. मिस्त्री के उपाध्यक्ष बना दिहलसि. मिस्त्री के कहना बा कि ई उनुकर सौभाग्य बा.\n2जी स्पेक्ट्रम आवंटन मामिला में पांच गो अधिकारियन के सर्वोच्च न्यायालय से जमानत मिलला का बाद रिलायंस कम्युनिकेशंस, यूनीटेक आ डीबी रियल्टी के शेयरन में उछाल दर्ज कइल गइल. सुप्रीम कोर्ट कहलसि कि एह लोग के हमेशा खातिर जेले में ना राखल जा सके.\nसेंसेक्स पिछला दू साल में सबले निचला स्तर छूअला का बाद 365 अंक नीचे बंद भइल.\nदिल्ली उच्च न्यायालय 2जी मामिला के सुनवाई तिहाड़ जेल परिसर में स्थानांतरित करे पर बुध का दिने रोक लगा दिहलसि.\n2जी घोटाला मामिला में टाटा, अम्बानी के सहआरोपी बनावे खातिर दाखिल याचिका दिल्ली उच्च न्यायालय बुध का दिने खारिज कर दिहलसि.\nएयर इंडिया के पायलट फेर हड़ताल करे के धमकी दिहले.\nगोवा में बुध का दिने 42वाँ भारतीय अंतरराष्ट्रीय फिल्म समारोह के उद्घाटन बालीवुड के मशहूर अभिनेता शाहरुख खान केंद्रीय सूचना प्रसारण मंत्री अंबिका सोनी, गोवा के मुख्यमंत्री दिगंबर कामत, सूचना प्रसारण मंत्रालय के सचिव यू. के. वर्मा आ देश-विदेश के मशहूर फिल्मी हस्तियन का मौजूदगी में कइलन. एह समारोह में 67 देश के 167 से बेसी फिलिम देखावल जाई. फीचर फिल्म वर्ग में भारतीय सिनेमा के गौरवपूर्ण प्रदर्शन कइल जाई. भारतीय पैनोरामा के शुरुआत ‘उर्मि’ फिल्म के प्रदर्शन से होखी आ “रंजना आमी आर आसबो” आ “जिंदगी ना मिलेगी दोबारा” आदि फिलिम देखावल जाई. साईं परांजपे के अध्यक्षता वाली जूरी एह समारोह खातिर 24 गो फीचर फिल्म चुनले बिया.\nनई दिल्ली में बुध का दिने ‘भारतीय सिनमा में संगीत एवं गीत’ विषय पर एगो एनएफएआई प्रदर्शनी के उद्घाटन सूचना प्रसारण सचिव उदय कुमार वर्मा कइलन.\nबॉलीवुड के प्रतिष्ठित प्रोडक्शन हाउस यश राज फिल्म्स अमेरिकी फिल्म उद्योग में प्रवेश करे के योजना बनवले बा.\nवर्ल्ड टूर टेनिस में बुध का दिने पेस-भूपति आपन पहिला जीत दर्ज कइलन.\nश्रीलंका पांचवां एकदिना में पाकिस्तान का सोझा 219 रन के निशान रखलसि.\nचीन ओपन बैडमिंटन में भारत के सायना नेहवाल पहिलके दौर में हार गइली.\nमुम्बई टेस्ट में दुसरका दिने वेस्टइंडीज रन के पहाड़ खड़ा कर दिहलसि आ नौ विकेट पर 575 रन बनाके आपन पोजीशन मजबूत कर लिहलसि.\nदिग्गज बल्लेबाज राहुल द्रविड़ के 2010-11 सत्र में शानदार प्रदर्शन करे खातिर सर्वश्रेष्ठ भारतीय क्रिकेट खिलाड़ी चुनल गइल बा आ उनुका के पॉली उमरीगर पुरस्कार से सम्मानित कइल जाई.\nअगिला साल बांग्लादेश क्रिकेट टीम पाकिस्तान के दौरा कर सकेले.


गति से दुर्गति ले (बतकुच्चन – 178) – Anjoria\nगति से दुर्गति ले (बतकुच्चन – 178)\nएगो गति संज्ञा होले आ दोसरका गति भा गत विशेषण. दुनू में छोटकी इ के मात्रा लागेला बाकिर दोसरका गति से छोटकी इ के मात्रा हट गइल काहे कि उ मात्रा छोटको ले छोटकी इ के रहुवे जवन बोले में त सहज लागी बाकिर लिखत में असहज क देले. जइसे कि बाति लिखे में ठीक ना लउके बाकिर बोले में सहज भाव से बोला जाला. बाकिर आजु हम गति गोत आ गोतिए ले अपना के बान्ह के राखब. ढेर एने ओने भागब त गति खराब हो जाई.\nगति से सद्गति, अधोगति, प्रगति, दुर्गति, संगति भा संगत, गत, विगत, आ बेगत जइसन शब्द बनल बाड़ी सँ. गोत गोत्र से बनल बा आ एके गोत्र, परिवार भा समूह, के आदमी के गोतिया कहल जाला. गोत्र एक तरह से जाति का भीतर के जाति, माने कि उपजाति, के कहल जाला. जब दू भा अधिका लोग के गति एक समान होला त कहल जाला कि उ लोग संगति में बा. इहे संगति नृत्य-संगीत का दुनिया में संगत बन जाला. जब नर्तक भा नर्तकि के संगति देबे खातिर संगीत दिहल जाला त ओकरो के संगत कहल जाला. दू गो वाद्ययंत्र, माने कि बाजा, बजावे वाला लोग एक दोसरा के संगत देला.\nअइसने संगत राजनीति का मैदान में दुगो अलग अलग गोलो का बीच में देखे के मिलेला. जबले संगति के गति एक जस रहेला तब ले त निबहे ला बाकिर गति बिगड़ते गत बिगड़े लागेला आ दुनू गोल एक दोसरा के गत करे में लाग जालें. केहू के हालत खराब कइलो को गत कइल कहल जाला. तोहार त हम उ गत करब कि चिन्हाए लायक ना रहि जइबऽ. हालही में भइल महाराष्ट्र चुनाव का दौरान अइसही दू गो संघतिया एक दोसरा के गति बिगाड़े में लाग गइलें आ चुनाव बाद जब मजबूरी लउकल त कहे लागल लोग कि हमनी के गोत एके हऽ से हमनी का निबाह लेब जा. दिन बीतल जात बा बाकिर निबहल लउकत नइखे.\nअइसहीं होला सद्गति. कवनो चीझु भा आदमी के गति बढ़िया हो जाव, निमना लोग का संगत में रहे लागे त कहल जाला कि सद्गति का तरफ जा रहल बा. सद्गति के चरम होला जब आदमी ई दुनिया छोड़ के चलि जाला. कहल जाला कि उनकर सद्गति हो गइल. आ बातो सहिए होला काहे कि जब आदमी ओह दुनिया में चल जाला त ओहिजा बढ़िे संगति मिलेला. गति के एगो दोसर रूप होला अधोगति के. जब आदमी के हालात आ सुभाव बिगड़त जाला, ओहमें गिरावट आवे लागेला त ओकरा के अधोगति कहल जाला. सद्गति आ अधोगति के तुलना प्रगति आ दुर्गति से कइल जा सकेला. एह गति में संगत के महत्व कम होखेला हालात के महत्व बेसी. उपर भा आगा का तरफ बढ़ल प्रगति कहल जाला आ पीछे भा नीचे का ओर गिरल दुर्गति. हालांकि दुर्गति कबो कबो दोसर लोग करा देला. जबकि प्रगति खातिर खुद अपने मेहनत करे के पड़ेला.\nगत के प्रयोग बितलो खातिर होला जवना के विगत कहल जाला. जवन बीत गइल होखे तवन विगत बाकिर जेकर गति खतम हो गइल होखे, हालात बिगड़ गइल होखे उ बेगत के हो जाला, विगत होखो भा ना. चलत चलत गोत्र के एगो अउर रूप बतावत चलीं. समाज में गोत्र ओह ऋषि का नाम पर चलेला जिनका गुरू से राउर पुरखा शिक्षा लिहले रहले. गोत्र के दू गो बड़का समूह होला. एगो तीन के आ दोसरका में तेरह गो के. आ एही चलते कह दिहल जाला कि हमार का, हम त ना तीन में बानी ना तेरह में! गोत्र बाल बचवन के याद करावे के पड़ेला. जाति में बिआह होला, उपजाति में ना आ गोत्र में त एकदमे ना. अब ई हम लस्टम बाबा प छोड़त बानी कि जाति, उपजाति आ गोत्र का बारे में रामचेला के सिखावसु, ओही बहाने हमनियो का सीख लेहब जा.\nPrevious Post: ददरी मेला के समापन पर भोजपुरी गायकी के जलवा\nNext Post: भोजपुरी पंचायत पत्रिका के दिसम्बर 14 वाला अंक


मिसाइलमैन अब्दुल कलाम उड़ गइलन – Anjoria\nJul 27, 2015 अब्दुल कलाम, निधन, मिसाइल मैन\nभारत के राष्ट्रपति रहल, परमाणु वैज्ञानिक, महान राष्ट्रभक्त, सरस्वती साधक अवुल पकीर जैनुलाब्दीन अब्दुल कलाम साहब के आज अचानके निधन हो गइल. देश दुनिया में मिसाइल मैन का नाम से मशहूर अब्दुल कलाम साहब के याद ना रहल कि जब मिसाइल छोड़ल जाले त ओकरा पहिले पूरा तइयारी होला आ पल पल के हिसाब राखे के पड़ेला. आजु शिलांग के आई आई एम के कार्यक्रम में शामिल होखे चहुँपल कलाम साहब का बारे में केहू के इचिको अनेसा ना रहल कि आजु उनकर आखिरी दिन होखे जा रहल बा.\n84 बरीस के अब्दुल कलाम आजु साँझ बेरा करीब साढ़े छह बजे कार्यक्रम का दौरान गिर पड़लन आ उनकर खराब तबियत देखत आनन फानन में बेथानी अस्पताल में भरती करावल गइल जहाै से उनकर प्राण पखेरू हमेशा हमेशा ला उड़ गइल. बस आपन कृति आ यादगार छोड़ गइल. उनकर पार्थिव शरीर दिल्ली ले आवे के इन्तजाम हो रहल बा.\nअवुल पकीर जैनुलाब्दीन अब्दुल कलाम के जनम 15 अक्टूबर का दिने साल 1931 में तमिलनाडु के रामेश्वरम में भइल रहे. उनका पिता के नाम जैनुलाब्दीन रहे आ माता के नाम असिअम्मा. पिता बहुते गरीब रहलन आ मल्लाही से आपन जीवन यापन करत रहलें. एह चलते अब्दुल कलाम के अपना स्कूली पढ़ाई का समय मेहनत मजदुरिओ करे के पड़त रहे. ऊ अखबारो बाँटे के काम कइलन स्कूली पढ़ाई का दौरान जेहसे कि घर के खरचा में आपम योगदान दे सकस.\nरामानाथपुरम श्वार्ट्ज मैट्रिकुलेशन स्कूल से मैट्रिक कइला का बाद अब्दुल कलाम सेंट जासेफ कालेज, तिरुचिरापल्ली से साल 1954 में भौतिकी में स्नातक कइलन. ओकरा बाद एरोस्पेस इंजिनियरिंग के पढ़ाई करे मद्रास चल अइलन. वायुसेना में जाए का परीक्षा में उनुकर नउवां स्थान आइल जबकि जगहा रहल आठे गो. एहसे पायलट ना बन पवलन.\nअब्दुल कलाम भौतिकी आ एयरोस्पेस इंजिनियरिंग के पढ़ाई कइला का बाद करीब चालीस बरीस ले रक्षा अनुसंधान आ विकास संगठन (डीआरडीओ) आ भारतीय अन्तरिक्ष अनुसंधान संगठन (इसरो) में काम कइलन. भारत के नागरिक अन्तरिक्ष कार्यक्रम आ सैनिक मिसाइल आ लांच ह्वेकिल तकनीकि के विकास से जुड़ल अब्दुल कलाम बाद में मिसाइल मैन का नाम से जानल जाए लगलन. भारत के साल 1998 के पोखरण आणविक विस्फोटो से बहुते करीब से जुड़ल रहल अब्दुल कलाम के अटल बिहारी बाजपेयी के प्रधानमंत्री रहत घरी साल 2002 में देश के राष्ट्रपति बनावल गइल. बाद में राष्ट्रपति रहला का दौरान जब युपीए के सरकार बने के समय आइल तब कहल जाला कि सोनिया गाँधी के प्रधानमंत्री बनावे से कलाम साहब इन्कार कर दिहलें आ तब मजबुरी में सोनिया गाँधी अपना पसंद के मनमोहन सिंह के प्रधानमंत्री के कुरसी पर बइठवली. बाकिर असली शासन त सोनिए के रहल बस नामे भर के प्रधानमंत्री रहलन मनमोहन सिंह.\nदेश के 11वां राष्ट्रपति का रूप में 25 जुलाई 2002 से 25 जुलाई 2007 तक काम कइला का बाद अब्दुल कलाम नागरिक जीवन में लवट अइलन आ एह दौरान किताब लिखे आ सामाजिक सरोकारन से हमेशा जुड़ल रहल. अब्दुल कलाम साहब के मजहब जनम से जवन रहल होखे बाकिर धर्म उनकर हमेशा भारतीय के रहल. कवनो संप्रदाय मजहब से उपर रहलन कलाम साहब. अब्दुल कलाम के साल 1981 में पद्म भूषण, साल 1990 में पद्म विभूषण आ साल 1997 में भारत रत्न से सम्मानित कइल गइल. एकरा अलावहुं उनुका अनेके सम्मान मिलल.\nआ आजु 27 जुलाई 2015 का दिने शिलाग के आई आई एम में एगो व्याख्यान देत अब्दुल कलाम के दिल के दौरा पड़ल आ ऊ गिर पड़लन आ बहुते गंभीर हालत में अस्पताल चहुँपावल अब्दुल कलाम के निधन हो गइल. देश से मिसाइल मैन अचके में उड़ गइल.\nभोजपुरिका परिवार का तरफ से देश के एह सपूत भारतीय संस्कृति के माने वाला अब्दुल कलाम के हार्दिक श्रद्धांजलि!\nविश्व भोजपुरी सम्मेलन : अध्यक्ष के बेबसी\nOne thought on “मिसाइलमैन अब्दुल कलाम उड़ गइलन”\nRash Bihari giri says:\nNCS FILMS परिवार का तरफ से देश के एह सपूत भारतीय संस्कृति के माने वाला अब्दुल कलाम के हार्दिक श्रद्धांजलि ,


Bhojpuri में पढ़ें- बंगाल में 'निराला' जी के जीवन के कुछ गहिर प्रसंग - niralas some deep incidents of the his life in bengal bhojpuri vinay bihari singh – News18 हिंदी\nniralas some deep incidents of the his life in bengal bhojpuri vinay bihari singh\nBhojpuri में पढ़ें- बंगाल में 'निराला' जी के जीवन के कुछ गहिर प्रसंग\nबहुत लोगन के मन में ई प्रश्न उठेला कि सूर्यकांत त्रिपाठी “निराला” (जनम- सन 1897 निधन- अक्टूबर 1961) नियर सशक्त साहित्यकार जवानिए में अध्यात्म का ओर कइसे चलि गइल? छायावाद के एह पुरोधा जइसन जीवंत रचनाकार त कमे होला लोग. जे “वर दे वीणावादिनी वर दे..” नियर कालजयी कृति लिखल, जौन आज भी प्रेम से गावल जाला.\nLast Updated : May 12, 2022, 15:51 IST\nजे “राम की शक्तिपूजा” नियर लंबा कविता लिख के काव्य साहित्य के नया गरिमा दे दिहल, ऊ वैराग्य भाव के पैरलल (समानांतर) लेके कइसे चलल? आ महिषादल रियासत के क्लर्क के पक्का नोकरी के लात मारि के लेखन में काहें उतरल, जबकि ओहघरी लेखन से दाल- रोटी चलल मुश्किले ना बहुते मुश्किल रहे! आईं निराला जी के जीवन के एगो हिस्सा का भीतर झांक के देखीं जा. ई निराला जी के बंगाल कनेक्शन के पुनरावलोकन ह.\nबंगाल में महिषादल में सन 1897 में उनकर जनम भइल. ओइजे उनकर पिता जी रामसहाय तिवारी पुलिस रहले. महिषादल पश्चिम बंगाल के पूर्व मेदिनीपुर जिला में हल्दिया का लगे परेला. निराला जी के जनम के अढाई साल बादे उनका माता जी के मृत्यु हो गइल. मातृसुख से बचपने में वंचित हो गइले. ओहघरी बालविवाह होखे. त 14 साल के उमिर में सन 1910 में उनकर बियाह मनोहरा देवी से हो गइल. दू साल बाद गवना भइल. अभी छव साल अपना पत्नी का संगे बितवले. एगो बेटी भइल, तले महामारी (कालरा) फइल गइल. ओही में मनोहरा देवी के मृत्यु हो गइल.\nनिराला जी के उमिर ओह घरी 22 साल रहे. एकरा कुछ दिन बादे पिता के भी मृत्यु हो गइल. कुछ साल बाद बेटी सरोज के भी मृत्यु हो गइल. बेटी के मृत्यु पर ऊ भीतर से एतना हिल गइले कि “सरोज स्मृति” लिखले. आघात पर आघात लागत गइल. एइजे से उनकर रुझान अध्यात्म का ओर हो गइल. जीवन के ई कुल घटना उनका के झकझोरत गइली सन. निराला जी फेर दोसर बियाह ना कइले. लेखन अब उनकर संबल हो गइल. सन 1916 में उनकर पहिली कविता “जूही की कली” छप चुकल रहे. उनका जीवन में दू गो तत्व पैरलल चले लगले सन- लेखन आ अध्यात्म/वैराग्य. साधु संत लोग कहि गइल बा- संसार में रहीं, बाकिर संसार के होके मत रहीं. निराला जी के ईहे अवस्था हो गइल. हाईस्कूल के आगा ऊ ना पढ़ि पवले. कुछ दिन बादे महिषादल राज्य में उनकर नोकरी लागल- क्लर्क के पद पर. उनकर काम आ बुद्धिमत्ता देखि के सब चकित रहे. बाकिर महिषादल के राजा के हाउसहोल्ड अधीक्षक का संगे उनकर पटरी ना बइठे. का जाने काहें हाउसहोल्ड अधीक्षक उनकरा से खुन्नस खइले रहे. ई बात निराला जी पसंद ना परल आ एक दिन ऊ नोकरी से इस्तीफा दे दिहले. निराला जी के लंबा- चौड़ा हृष्ट- पुष्ट शरीर रहे. नियमित आमदनी के लात मारि के लेखन में उतरि गइले. विभिन्न पत्र- पत्रिका में लिखे लगले. निराला जी एगो बहुते सारगर्भित अध्यात्मिक लेख लिखले जौना के पढ़ि के रामकृष्ण मिशन के संन्यासी लोग उनुका के बोलावल आ कहल कि ऊ मिशन के पत्रिका “समन्वय” में काम करसु. रामकृष्ण मिशन से प्रकाशित पत्रिका में काम कइल सौभाग्य के बात रहे. निराला जी “समन्वय” में काम करे लगले. कुछ जगह लिखल बा कि निराला जी के मूल नांव सूर्जकुमार रहे, सन 1920 में ऊ आपन नांव सूर्यकांत त्रिपाठी “निराला” रखले.\nरामकृष्ण मिशन में निराला जी स्वामी विवेकानंद के लिखल कई गो किताबन के हिंदी में अनुवाद कइले. सबसे बड़का बात ई कि स्वामी विवेकानंद के गुरु रामकृष्ण परमहंस पर केंद्रित किताब के ऊ हिंदी अनुवाद कइले. कौन किताब? रामकृष्ण परमहंस के एगो घनिष्ठ शिष्य रहले महेंद्रनाथ गुप्त. अध्यापक रहले. मठ में उनका के मास्टर साहब कहल जाउ. त ऊ एगो डायरी लिखले जौना में हर अतवार के रामकृष्ण परमहंस का करतारे, का बोलतारे ई सब बात नोट करत रहले. ओही के मिशन अंग्रेजी में “गास्पेल आफ रामकृष्ण” आ बांग्ला में “रामकृष्ण कथामृत” प्रकाशित कइलस. निराला जी एकर हिंदी में “रामकृष्ण वचनामृत” के रूप में अनुवाद कइले बाड़े, जौन आज भी उपलब्ध बा आ खूब चाव से पढ़ल जाला. ओहीघरी ई बात प्रसिद्ध हो गइल कि आध्यात्मिक पुस्तकन के अनुवाद करत- करत निराला जी घनघोर आध्यात्मिक व्यक्ति हो गइल बाड़े आ अध्यात्म के ई रंग परमानेंट बा, स्थाई बा. उनकर दाढ़ी बढ़ल, उघारे देह के एगो दिव्य संत नियर उनकर फोटो एक समय खूब प्रचलित रहे. हिंदी के कवि नागार्जुन उनका पर एगो कविता लिखले बाड़े-\n“ बाल झबरे, दृष्टि पैनी, फटी लुंगी, नग्न तन/\nकिंतु अंतर्दीप्त था आकाश-सा उन्मुक्त मन/\nउसे मरने दिया हमने, रह गया घुटकर पवन/\nअब भले ही याद में करते रहे सौ- सौ हवन….”\nओकरा बाद सन 1923 में निराला जी “मतवाला” पत्रिका के प्रकाशन शुरू कइले. निराला जी के आदर से महाप्राण कहल जाला. कई गो अउरी पत्रिका निकललन ओमें “मनोरमा” नामक पत्रिका भी शामिल बिया. उनकर कई गो विधा में लिखल रचना समग्र हमनी के साहित्य के थाती बा. अंतिम समय में निराला जी, उत्तर प्रदेश के इलाहाबाद में आ गइल रहले. उनकर पैत्रिक घर उत्तर प्रदेश के उन्नाव जिला के गढ़ाकोला में रहे. एइजा एगो बात के याद दियावल जरूरी बा. जब निराला जी के मृत्यु भइल त उनकर बक्सा खोलल गइल. ओमें का रहे? एगो रामनामी आ एगो भगवद्गीता. कुल ईहे संपत्ति छोड़िके निराला जी नियर महान साहित्यकार एह दुनिया से विदा ले लिहले. उनकर ईहे संपत्ति हमनी के कई गो संदेश देतिया- अध्यात्म के, मनुष्यता के, प्रेम आ सौहार्द के, देह के नश्वरता के.\nनिराला जी के समूचा जीवन देखला पर साफ हो जाता कि उनकर जीवन बहुते कठिन रहे. आर्थिक रूप से ऊ कभी भी मजबूत ना हो पवले. कई बार साग- पत्ता उबाल के भोजन के रूप में ओकर सेवन कइले बाकिर आत्मसम्मान का संगे कबो समझौता ना कइले. कई लोग जाड़ा में उनका के नया शाल ओढ़ा के चल जाउ त रोड पर कौनो भिखारी के ठंड से कांपत देखिके निराला जी आपन नया शाल भिखारी के ओढ़ा देसु. परदुख कातर निराला जी जीवन भर फक्कड़ रहले बाकिर आत्मसम्मान से जियले. कुछ लोग कहेला कि निराला जी अंतिम समय में विक्षिप्त हो गइल रहले. त कई गो आध्यात्मिक आदमी विक्षिप्त नियर रहेला, एकर माने ई ना कि ऊ पागल बा. जे उनका के पागल देखता ऊहे पागल बा. निराला जी वैराग्य में जीयत रहले. उनुका के विक्षिप्त कहल अपना के विक्षिप्त कहल बा. निराला जी के सौ- सौ बार प्रणाम बा.\n(विनय बिहारी सिंह स्वतंत्र लेखक हैं, आलेख में लिखे विचार उनके निजी हैं.)\nTags: Article in Bhojpuri, Bhojpuri\nFIRST PUBLISHED : May 12, 2022, 15:51 IST\nपहले पढ़ा विज्ञापन...फिर टेस्ट ड्राइव के बहाने ले उड़ा कार\nविज्ञापन को लेकर ट्रोल्स ने Mahesh Babu को लगाई जमकर लताड़\n'भूल भुलैया 2' में अक्षय को कार्तिक ने इसलिए किया रिप्लेस, लेखक ने बताई वजह\nनिकाय चुनाव के लिए BJP का त्रिदेव फॉर्मूला, ब्रम्हा विष्णु-महेश दिलाएंगे जीत


अँजोर दुनिया : जहाँ भोजपुरी के दोस्त लोग मिल बइठे – Anjoria\nअँजोर दुनिया : जहाँ भोजपुरी के दोस्त लोग मिल बइठे\nJanuary 4, 2011 OmPrakash Singh चौपाल 4\nअँजोरिया हमेशा से भोजपुरी खातिर समर्पित रहल बिया आ अबहियो बिया. अनुभव से बतावल जा सकेला कि भोजपुरी में नेटवर्क त कई गो बाड़ी सँ बाकिर हर जगहा प्रतिबन्ध आ एडमिन के दखल से सदस्यन के कुछ दिक्कत बुझाला आ कई बेर लोग नेटवर्क से अलग हो जाला. ओह कमी के दूर करे खातिर अँजोरिया एगो नया मंच दे रहल बिया जहाँ रउरा बिना कवनो लाग लपेट के आपन बाति कह सकीलें.\nबाकिर आजादी के मतलब उच्छृंखलता ना होला. आजादी तबही ले निर्बाध रह सकेले जब तक हमनी का आत्मसंयम से काम लीं. राउर आजादी दोसरा के गुलाम बनावे खातिर ना हो सके. केहू के आलोचना कइल आ ओकर छीछालेदर कइला में फरक होला. सार्वजनिक मंच पर व्यक्तिगत झगड़ा ना फरियावल जाव. ओकरा के अपना घरे सलटाईं, एहिजा ना.\nदोसर सीमा जगह के बा. बाकी नेटवर्क पर जगह आ वेबलेंथ के सीमा नइखे. एहिजा मजबूरी बा. एहसे एक दिन में एक लेख से बेसी मत लिखीं. कवनो लेख में एगो से बेसी फोटो मत लगाईं. अपना वेबसाइट के लिंक दे सकीलें बाकिर दोसरा के वेबसाइट के ना. आपन प्रचार करीं, पूरा छूट बा, दोसरा के गरियाईं मत.\nअतना संयम राख सकीं त अँजोरदुनिया पर रउरा पूरा आजादी बा आपन राय प्रकट करे के.\nचलीं आजु से शुरु हो जाईं.\nRANA RANJEET BASU\nआप सब भोजपुरीया भ इया भोजपुरी भाषा अउर भोजपुरी माटी के कबहु जनि भुलाइब\nRANA RANJEET BASU-BHOJPURI UTTHAN MANCH8896125767\nMukesh Yadav Said.....\nSampadak ji, bahute niman ba raur prayas. Jai ho anjoria.\nbada nik prayas.


Kanwar Yatra is banned due to Corona so listen top playlist of Shiv Bhajan in Sawan Bhojpuri: कोरोना काल में काँवड़ यात्रा प रोक बा, त सुनीं सावन में शिव भजन के टॉप प्लेलिस्ट – News18 Hindi\nBhojpuri: कोरोना काल में काँवड़ यात्रा प रोक बा, त सुनीं सावन में शिव भजन के टॉप प्लेलिस्ट\nराउर त जानते बानी कि सावन भोले बाबा के भी महीना ह. भारते ना, विश्व के अउर कई जगह पर भी भगवान शंकर के माने वाला लोग में अलगे उत्साह अउरी आनंद रहेला एह सावन में. अइसे में सुनीं शिव भजन के टॉप प्लेलिस्ट.\nLast Updated : August 02, 2021, 13:56 IST\nसावन के मौसम चल रहल बा. चारु ओर हरियरे-हरियर लउकता. ई मौसम साल के सुहाना मौसम में से एगो होला. सावन में धरती के जवन रूप-सिंगार रहेला तवन दोसरा महिना में कहाँ रहेला. महिला लोग खातिर त सावन सबसे पावन आ सबसे कीमती होला. तबे नू गाना बनल कि ‘’ तेरी दो टके कि नौकरी मेरे लाखों का सावन जाए.’’ अउर कवनो महिना लाखों के काहे ना हो गइल ? हँ, तनी फागुनो में बेचैनी होला बाकिर ओह में सावन वाली बात कहाँ बा ? हमार एगो शेर बा –\nआखिर उ इंतज़ार के सावन कहाँ गइल\nइंतज़ार के सावन खाली प्रेमिये लोग खातिर ना, भक्तो लोग खातिर होला. राउर त जानते बानी कि सावन भोले बाबा के भी महीना ह. भारते ना, विश्व के अउर कई जगह पर भी भगवान शंकर के माने वाला लोग में अलगे उत्साह अउरी आनंद रहेला एह सावन में. लोग पूरा महीना सावन के सोमार के व्रत रखेला, भोले बाबा के पूजेला, मनावेला, गोहरावेला आ उहाँ के आशीर्वाद पावेला. एही महीना में शिवलिंग पर जल चढ़ावे के भी बड़ा धूम रहेला. लोग काँवड़ यात्रा करेला, सैकड़ों किलोमीटर दूर पैदल जल कान्हे पर लेके जाला आ महादेव पर अर्पित करेला. हरिद्वार अउरी बैद्यनाथ धाम के काँवड़ यात्रा पूरा देश में प्रसिद्ध बा.\nएहू साल पिछले बरिस लेखां कोरोना के महामारी के चलते काँवड़ यात्रा पर पाबंदी लाग गइल बा अउर भोले बाबा के धाम पर खाली पंडा-पुजारी लोग के ही उपस्थिति बा. भक्तजन उदास बाड़ें अउरी बेकल भी कि एहू साल बाबा के दर्शन ना हो पाई, भोले बाबा पर जल ना चढ़ पाई. बाकिर उनकर इहे मर्जी बा कि सभे मानवता के रक्षा खातिर घरे में रहो, पाबंदी के पालन करो त लोग भी मंजूर कs लेहले बा. अब भगवाने के कहल बा कि हम त कण-कण में बानी. एही से लोग अपना घरे में महादेव के ध्यान करके उहाँ के जल चढ़ा लेता, बेल के पतई, दूध, घी, शहद चढ़ा लेता. एगो चीज के कमी जवन खलत बा उ बा माहौल के. जवन काँवड़ यात्रा में गइला पर भक्तिमय माहौल होला, बोलबम के नारा गूँजेला, जवन काँवड़ियन के चहलकदमी से ध्वनि उठेला, उ सुने आ महसूस करे के नइखे मिलत.\nबाकिर भोले बाबा के भजन सुने पर रोक थोड़े बा. हम रउरा सब खातिर भोले बाबा के कुछ दमदार भजन लेके आइल बानी.\nहिन्दी में त भगवान शंकर के भजन खातिर हंसराज रघुवंशी खूब नाम कमइले बाड़ें, उनका सामने केहू नइखे. हिमाचल प्रदेश के रहे वाला हंसराज देवभूमि में भोले के भक्ति करेलें अउरी उहाँ के भजन गावेलें. ‘मेरा भोला है भण्डारी करे नंदी की सवारी’ गाना गा के अचानक से सबके चहेता बनल हंसराज भोले के एतना बड़ भक्त हवें कि उनके हर दूसरा भजन भोलेबाबा के होला अउरी सगरो म्यूजिक वीडियो में उ निर्माता के रूप में भोले बाबा के क्रेडिट देलें. महादेव के भक्ति में डूबे के बा त उनके एक से एक भजन रउआ यूट्यूब भा अउरी म्यूजिक स्ट्रीमिंग प्लेटफॉर्म पर सुन सकीलें. उनके हिट प्लेलिस्ट में पहाड़ी शिव भजन ‘शिव कैलाशों के वासी, धौली धारों के राजा’, शिव समा रहा है मुझमें और मैं शून्य हो रहा हूँ’, लागी‘लगन शंकरा’, ‘ऐसा डमरू बजाया भोले नाथ ने’ आदि बा.\nशंकर महादेवन के गावल रावण रचित शिव तांडव स्तोत्र के त कवनो जोड़े नइखे; सुनते रोआँ खड़ा हो जाला. कैलाश खेर भी शिव भजन गावे खातिर जानल जालें. उनके एगो भजन ‘बम लहरी’ सुनला पर भगवान शिव के छवि आँख के सामने बने लागेला. उनके ही एगो अउर भजन बा, ‘अनादि अनंता’. कैलाश खेर अउरी डॉ. एम. के बोल एतना सुंदर बा अउरी ओकर संगीत आ कैलाश खेर के आवाज…अहा! रउआ दिव्य आनंद मिली. ई रउआ के यूट्यूब पर सुने के मिल जाई.\nअजय देवगन के फिलिम शिवाय में एगो गीत बा ‘बोलो हर हर हर’. एकर बोल, कॉम्पोजिशन, म्यूजिक सब एक नंबर बा. इहो गीत सुनीं त मन में अलगे उमंग छा जाला. मिथुन के संगीत, संदीप श्रीवास्तव के बोल अउरी मोहित चौहान, सुनिधि चौहान के आवाज, जरूर सुने वाला बा. अक्षय कुमार के फिल्म लक्ष्मी के गाना ‘बम भोले’ भी देह में जोश भरे वाला गाना बा. ई चार साल पहिले वायरस नाम के गायक गवले रहलें फेर एकर फिल्म वर्जन आइल आ दुनू यूट्यूब पर सुपरहिट बा.\nहिन्दी में अउर भी एक से बढ़के एक शिव जी के भजन बा. भोजपुरी के बात करीं त पॉपुलर कल्चर में शिव भजन भी नयका गीतकारन के उथला प्रतीक अउरी बेतुका अलंकार के चलते नीरस अउरी झुंझलाहट पैदा करे वाला बा. ओह पर कहियो बाद में विशेष रूप से चर्चा अउरी विश्लेषण होई. अगर बोलबम गीतन के नाम पर फइलल कंजास के बार-बार उंचिलावल जाय त ओह में से शायद कुछ एक बढ़िया भजन सुने के मिल जाई.\nकल्पना के गीत ‘हमसे भंगिया ना पिसाई ये गणेश के पापा’ एक टाइम बड़ा हिट भइल रहे. लोग आजुओ बड़ा मन से ई भजन सुनेला. पवन सिंह के आज कल के बोलबम के गीत सुनब त रउआ बहुत निराशा होई. कवनो कलाकार अपना जीवन में तरक्की करेला, कहावतो बा कि कलाकार जस-जस बुढ़ाला, ओकर कला तस-तस जवान होला. बाकिर पवन सिंह बैक गेयर में बाड़ें. उनके 2015 के पहिले के कांवर गीत सुनब त बुझाई कि केतना मधुर गीत बनल बाटे. एह बेरा के नयका बोलबम गीत सुनब त बुझाई कि गनवा उहे रेगुलर प्रेमी-प्रेमिका आ मरद-मेहरारू वाला बा बस भगवान जी के ठप्पा लगा दिहल बा, हाँ एगो गाँजा अउरी भांग के पेवन अउरी सटा गइल बा. साँच बताईं त बड़ा रीस बरेला जब अइसन गायक के ई सब करत आदमी देखेला त. डम डम डमरू बजावेले हमार जोगिया पवन सिंह के ही गावल ह, सुनीं, झूम उठब. एगो बड़ा सार्थक गीत बा, ‘ए बाबा फेर से निर्मल कs द हमरा गंगा माई के’. एह में गंगा में होत प्रदूषण के लेके चिंता भी बा आ भगवान से गोहराई भी बा. एगो आल्हा शैली में पवन सिंह के ही गावल शिव भजन बा, ‘कथा पावन है बैजनाथ की’. ई भी रउआ सुन सकीलें, अच्छा लागी.\nबाकी जल्दिये आइब एगो लेख के साथे जवना में पद्म विभूषण शारदा सिन्हा के ‘’ का लेके शिव के मनाईं हो, शिव मानत नाहीं ‘’ से लेके आज कल के गायक-गायिका के सफ़र पर बात करेम.


टटका खबर, शुक, २ अप्रैल – Anjoria\nApril 2, 2010 OmPrakash Singh खबर 0\nसुप्रीम कोर्ट के फैसला राज्यन के ओकात बतवलसि\nआय से बेसी के संपत्ति राखे का मुकदमा में सुप्रीम कोर्ट के फैसला कि एह मामिला में राज्य सरकारन के कवनो अधिकार नइखे केन्द्र राज्य संबंधन में एगो नया गिरावट के कारण बनी. राज्य सरकार अब जल्दी कवनो मामिला सीबीआई के ना सँउपिहें काहे कि एक बार मामिला सीबीआई का लगे चल गइल त फेर राज्य सरकार कुछ ना कर पाई. अदालत एकरा पहिले एगो अउरी फैसला से राज्य सरकारन के अधिकार में कटौती कइले रहे जवना में कहल गइल बा कि अगर हाईकोर्ट बा सुप्रीम कोर्ट का आदेश से कवनो मामिला के जाँच सीबीआई के सँउपल जाव त राज्य सरकार से अनुमति लेबे के जरुरत नइखे.\nजदयू कार्यकारिणी का बईठका में ललन आ प्रभुनाथ के नेवता\nपार्टी नेतृत्व से नाराज चलत ललन सिंह आ प्रभुनाथ सिंह के कार्यकारिणी का बईठका में शामिल होखे के न्योता भेजल गइल बा. पार्टी अध्यक्ष विजय कुमार चौधरी ओह लोग से बईठक में आ के आपन बात कहे के कहले बाड़ें. जदयू एह बात से इन्कार करत बा कि सरकार का लगे बटाईदारी कानून संबंधी कवनो प्रस्ताव बा. विजय चौधरी कहले बाड़न कि विरोधी जानबूझ के अफवाह फइलावत बाड़े.\nसारंगपुर डाकबंगला जल के राख हो गइल\nपानापुर प्रखण्ड में अंगरेजन का जमाना के सवा सौ साल पुरान सारंगपुर डाकबंगला बुध का देर रात आग में स्वाहा हो गइल. अपना जमाना में ई अंगरेजन के चुंगी कलेक्शन सेंटर रहे आ एकर इस्तेमाल पिकनिक स्पाटो का तौर पर होत रहुवे. आग लगे के कारण के पता नइखे चलल.\nगर्मी आ पछुआ का चलते चारो तरफ आग लाग रहल बा\nकरीब करीब हर जिला से आग लागे के खबर रोजे आ रहल बा जवना में कहीं खेत में खड़ा फसल, कहीं गरीबन के झोपड़ी, कहीं खलिहान त कहीं बथान में आग लाग रहल बा. दूर देहात में दमकलो के इन्तजाम ना होला से नुकसान बेसी हो रहल बा आ भुक्तभोगी लोग छाती पिटला से बेसी कुछ कर नइखे पावत. छपरा, सीवान, गोपालगंज, बलिया, देबरिया हर जिला से अइसन खबर बावे.\nयूपी में बिजली महँग भइल\nउत्तर प्रदेश में बिजली के दर में पन्द्रह से बीस फीसदी के बढ़ोतरी कर दिहल गइल बा. गाँव देहात में बिना मीटर के कनेक्शन वालन के अब एक सौ दस का जगहा सवा सौ रुपिया हर महीना देबे के पड़ी. मीटर वाला ग्रामीण घरेलू उपभोक्ता के अब २ रुपिया ८० पैसा प्रति यूनिट का बदले ३ रुपिया २० पैसा के दर से भुगतान देबे के पड़ी. जबकि शहरी उपभोक्ता के दर ३ रुपिया ४५ पैसा प्रति यूनिट कर दिहल गइल बा.\nजौनपुर में एके दिन में चार गो हत्या\nबुध के देर शाम सुजानगंज थाना के चैनपुर नगौली गाँव के पप्पू आ राजकुमार पाण्डे के धारदार हथियार से काट के हत्या कर दिहल गइल. दुनु के ले के गइल मोहन पटेल का गोड़ में गोली लागल बा बाकिर पप्पू के पिता का तहरीर पर मोहन पटेल का खिलाफ हत्या के मुकदमा दर्जकर लिहल गइल बा. आरोप बा कि मोहन दुनु जने से सवा तीन लाख रुपिया कर्जा लिहले रहुवे आ कर्जा लवटावे के ना पड़े एह खातिर हत्या कर दिहलसि. दोसरा घटना में टोल टैक्स के साढ़े सात रुपिया ना देबे खातिर बेलाव घाट बैरियर पर बदमाश दू गो कर्मचारियन के गोली मार के हत्या कर दिहलें सँ.\nशिक्षा के मौलिक अधिकार त एही साल से ..\nबाकिर निजी स्कूलन में पचीस फीसदी आरक्षण अगिला साल से मिली. चूंकि एह साल के प्रवेश प्रक्रिया पूरा हो चुकल बा एहसे अगिला शैक्षणिक सत्र से आरक्षण वाला प्रावधान लागू होखी. शुरुआत पहिला क्लास से होखी आ आठ साल लागी आठवीं तक आरक्षण देबे में. निजी स्कूल पहिलही एह प्रावधान का खिलाफ सुप्रीम कोर्ट में अपील कइले बाड़े.\nसानिया मिर्जा के शादी से पहिलही विवाद शुरु हो गइल\nपाकिस्तानी टेनिस संघ कहत बा कि निकाह का बाद सानिया के पाकिस्तान का तरफ से खेले के चाहीं जबकि भारत के टेनिस संघ के दावा बा कि निकाह का बादो सानिया भारते का तरफ से खेलीहें. सानिया के पाकिस्तानी से निकाह करे के फैसला के चारो तरफ से आलोचना हो रहल बा कि अतना काबिल हिन्दुस्तानी मुसलमानन के अनदेखी करत ऊ एगो पाकिस्तानी से निकाह करे जा रहल बाड़ी. हद त ई हो गइल कि सपा के अबू आजमिओ कहले बाड़े कि सानिया के ई शादी ना करे के चाहीं.\nअखिल विश्व भोजपुरी समाज\nअखिल विश्व भोजपुरी समाज मंच के राष्ट्रीय अध्यक्ष का तौर पर भरत शर्मा व्यास के नियुक्ति भइल बा. एह मंच के अध्यक्ष राँची के भाई जी भोजपुरिया बीएन तिवारी हईं. भरत शर्मा व्यास कहले बाड़न कि भोजपुरी संगीत के अश्लीलता से मुक्त करावल उनकर पहिलका मकसद रही. साथही भोजपुरी अकादमी के गठन आ भोजपुरी के आठवीं अनुसूची में शामिल करावे के कोशिश करीहें. भोजपुरी सिनेमा में आधुनिक पहिरावा आ विदेशी लोकेशन के इस्तेमाल के आलोचना कइले बाड़न भरत शर्मा व्यास.\nहाकी टीम के चयन का फैसला के आलोचना\nदिल्ली में भइल हॉकी विश्व कप में भारत आठवाँ जगहा पर आइल रहे आ एह टूर्नामेंट में भारतीय टीम के कमजोर कड़ी रहल प्रभजोत सिंह आ दीपक के अजलान शाह कप खातिर चुनाइल ४५ खिलाड़ियन में शामिल नइखे कइल गइल जवना से दुनु जने नाराज बाड़े. ओह लोग के कहनाम बा कि हॉकी टीम वाला खेल हऽ आ अगर बाहरे करे के बा त पूरा टीम के कइल जाव.\nRani injured during Holi shoot


बिहार में रहीले, सिनेमो देखीले…. – Anjoria\nदेश आ समाज फिल्म सरोकार\nबिहार में रहीले, सिनेमो देखीले….\nमई 15, 2011 फिल्म समीक्षक, भोजपुरी\nअगर रउरा बिहार में रहीले, सिनेमो देखीले, भोजपुरी से लगावो बा त काहे ना आपन राय लिख के सगरी लोग के जनाइले कि कवन फिलिम कइसन बनल बिया ?\nअँजोरिया के फिल्म अध्याय में फिल्म प्रचारकन के लिखल रपट नियमित रुप से छपत रहेला. ओह लोग के सुभाव होला कि अपना दही के मीठ आ दोसरा के दही के खट्टा बतावल करसु. अलग बाति बा कि अँजोरिया के सुभाव देखत ऊ लोग हमरा लगे दोसरा का बारे में कवनो गलत टिप्पणी ना भेजे. खैर ई दोसर बाति बा. असल बात ई बा कि भोजपुरी सिनेमा के आपन समाज कवना रुप में देखत बा इहो जानल जरुरी बा.\nप्रचारकन का रिपोर्ट का हिसाब से कवनो भोजपुरी फिल्म सुपर डुपर हिट फिल्म से कम ना होली सँ, कवनो अभिनेता सुपर स्टार से कम ना होखसु. अलगा बाति कि कमाई का लालच से कूद के आइल निर्माता फाइनेंसर आ वितरक का पाट में पिसा जाले आ फेर ना लवटसि. कुछ लोग जे एह नदी के थाह लिहले बा ऊ लोग जरुर बाजार में बरकरार बा.\nकुछ दिन पहिले हम महुआ चैनल पर भोजपुरी के अनदेखी के चरचा चलवले रहीं आ खुशी के बात बा कि ओकरा बाद पाठक लोग के प्रतिक्रिया एह बाति के समर्थन कइलसि. अलगा बाति बा कि गाछ ना बिरिछ तहाँ रेंड़ परधान. भोजपुरी के दोसर कवनो चैनल अतना व्यापक रुप से मौजूद नइखे से लोग मजबूरी में महुआ से सटल बा. महुआ के लगाव भोजपुरी से ना हो के कमाई से बा आ एह फेर में ओहिजो उहे हो रहल बा जवन भोजपुरी लेखन में हो रहल बा. बिगड़ल हिन्दी के भोजपुरी कहात लिखात बा जवना के अँजोरिया हमेशा से विरोध कइले बिया. इहाँ तक कि समाचार वाचको लोग के बोली सुन के तनिको ना लागे कि ऊ लोग कबो भोजपुरी में बोलत बतियात होखी. एकाध गो धारावाहिकन के मुख्य पात्र तक भोजपुरी ठीक से ना बोल पावसु.\nसिनेमा के हाल टीवी से बेहतर नइखे. बाकिर दुर्योग से हम सिनेमा त एकदमे ना देख पाईं, टीवी चैनल त कबो समय मिलल त रिमोट उठा के देखियो लिहिले. एह चलते हम अब बड़हन भोजपुरी समाज के सहारा लिहल चाहत बानी. ओह लोग के जे सिनेमा देखेला, लिखे के क्षमता राखेला, आ इंटरनेट के इस्तेमाल करे ला. अगर रउरा हर हफ्ता के रिलीज फिल्मन का बारे में आपन बेबाक राय लिख भेजीं त बहुत खुशी होखी. ध्यान एके बात के रहे कि केहू के व्यक्तिगत रुप से नीचा मत देखावल जाव. अंजोरिया खातिर हर ऊ आदमी प्रशंसनीय बा जवन कवनो तरह से भोजपुरी का साथ जुड़ल बा आ एकरा में आपन काम कर रहल बा. अब एह दिशाईं कबो महेन्द्र मिसिर जइसन लोग के बारे में कुछ नाजायजो सुनाव त अनसुनी कर दिहल अँजोरिया के सुभाव जइसन हो गइल बा. मकसद होखे के चाहीं भोजपुरी के बेहतरी के, केहू के टाँग खिंचला के ना. से जब रउरा कवनो भोजपुरी फिलिम देखीं त ओकरा बारे में एक पन्ना के लेख लिख भेजीं. साथ में आपन पूरा परिचय जरुर दीं. राउर लेख प्रकाशनीय होई त जरुर प्रकाशित होखी. धीरे धीरे एह काम से भोजपुरी में कुछ बढ़िया फिल्म समीक्षक निकल अइहें जवना लोग के मिले वाला सम्मान आ प्रचार कवनो मानदेय से बेसी होखी. बस राउर प्रतिक्रिया ईमानदार होखे के चाहीं, आजु भोजपुरी में फिल्म समीक्षकन के बेहद कमी बा आ एह कमी के अगर रउरा पूरा सकत होखीं त राउर स्वागत बा.\nसईंया हमार मोटर कार ले के आयो रे\n2 thoughts on “बिहार में रहीले, सिनेमो देखीले….”\nRITESH RAJ कहते हैं:\nसितम्बर 5, 2011 को 7:42 अपराह्न पर\nGHAYAL YOUDHA BHUTE ACHA FILM HA\nसितम्बर 5, 2011 को 7:37 अपराह्न पर\nghayal youdha hamra ke bhahute acha lagal\nbhopuri mi aesane film bane ke chahi,\nhum dr. sunil ke thanks kahab\nMY MOVILE NO-8434487405


नोएडा आ लखनऊ का बाद अब कानपुर, आगरा आ मेरठो में चली मेट्रो – टटका खबर\nयूपी के तीन गो अउर महानगरन – कानपुर, आगरा अउर मेरठ – में मेट्रो सेवा शुरु कइल जाई. एकर फैसला बियफे का दिने भइल यूपी कैबिनेट का मीटिंग में लीहल गइल बा. ई काम साल 2024 ले पूरा करा लीहल जाई. तीनों शहरन में मेट्रो रेल के दू दू गो कारीडोर होखी. कानपुर आ आगरा मेट्रो तीस तीस किलोमीटर के दूरी नापी त मेरठ मेट्रो तैंतीस किलोमीटर के. एह तीनो मेट्रो के बनवावे में करीब चउवालिस हजार करोड़ रुपिया के खरचा आई.\nकैबिनेट में इहो फैसला भइल कि कसाईघर शहर का बहरा बनावल जइहें सँ आ शहर का इलाका में गंदगी फइलावे वाला ई काम ना होखी.\nTags: आगरा, कानपुर, मेट्रो, मेरठ


रविशंकर जी, याद बा नू ऊ बतिया जवन पिछला साल कहले रहीं ? – Anjoria\nJan 27, 2015 भोजपुरी के मान्यता\nभोजपुरी के मान्यता के राह देखत एगो अउर बरीस बीत गइल बाकिर कतहूं कवनो संकेत नइखे लउकत. साफ लउकत बा कि सरकार एहसे उदासीन बिया. बाकिर उमीद के दीया अबहीं जरऽता आ आवे वाला दिन में ई सुने के ना मिली कि भोजपुरिया लोग कवनो दोसरा समाज से कवनो मायने में पीछे बाड़े. संविधान के 8वीं अनुसूची में भोजपुरी के शामिल करावे के अभियान हमनी का छेड़ चुकल बानी आ जबले काम हो ना जाई तबले दम ना लेहब जा.\nसंसद में बइठल सांसद आ मंत्री लोग के एह पर सोचही के पड़ी काहें कि भोजपुरी के सम्मान मिलला से एह इलाका के अउरियो समस्यन के समाधान के राह खुल जाई. सबले पहिले जरूरी बा कि भोजपुरी के ओकर हक आ जगहा मिले जहाँ ओकरा होखे के चाहीं.\nभाजपा सांसदो लोग के कर्तव्य बनत बा कि आपन कइल वादा निभावे लोग आ भोजपुरी के संविधान से मान्यता दिआवे लोग. केन्द्रीय मंत्री रविशंकर प्रसाद के आपन वादा याद होखे के चाहीं जवन ऊ पिछला साल भोजपुरी साहित्य सम्मेलन के रजत जयंती का मंच से दिहले रहले. अटल जी के सरकार में मैथिली के मान्यता मिलल रहे आ नरेन्द्र मोदी के सरकार बनी त भोजपुरी के मान्यता मिल जाई.\nभोजपुरी समाज, जमशेदपुर.\nफोन : 09031380713


UP Police Sub inspector kidnapped merchants and looted 30 lakh rupees Uttar Pradesh Bhojpuri Special: अब पुलिसो करे लागल डकैती, किडनैप करके लूट लेलें 30 लाख! – News18 हिंदी\nनया साल के पहिला महीना में एगो गजबे समाचार सुने के मिलल ह. आरोप बा कि बस्ती में तैनात दरोगा आ कुछ सिपाही लोग गोरखपुर कैंट इलाका के रेलवे स्टेशन से महराजगंज के दू गो सोना व्यापारियन के अपहरण क के ओह लोगन से 30 लाख रुपया लुटले रहल ह लोग.\nLast Updated : January 25, 2021, 14:01 IST\nनया साल के पहिला महीना में एगो गजबे समाचार सुने के मिलल ह. आरोप बा कि बस्ती में तैनात दरोगा आ कुछ सिपाही लोग गोरखपुर कैंट इलाका के रेलवे स्टेशन से महराजगंज के दू गो सोना व्यापारियन के अपहरण क के ओह लोगन से 30 लाख रुपया लुटले रहल ह लोग. गोरखपुर पुलिस 24 घंटा का अंदर एह लूट कांड के पर्दाफाश कके दरोगा धर्मेंद्र यादव आ दू जाना सिपाही सहित छह आरोपी के गिरफ्तार क लेले बा लोग. एह पुलिस वालन के पास से लूट के 19 लाख रुपया नगद आ 11 लाख रुपया कीमत के सोना आ चांदी बरामद हो चुकल बा. पुलिस के आरोप बा कि गिरोह के सरगना दरोगा धर्मेंद्र यादव हउवन. आरोपी दरोगा कबूल क लेले बाड़े कि डकैती ऊहे कइले बाड़े. पुलिस कहतिया कि एकरा पहिले दरोगा धर्मेंद्र चार लोगन के साथे कस्टम अफसर बनि के शाहपुर में एगो व्यापारी से चार किलो चांदी लूट चुकल बाड़े. एहू मामला में एगो पुलिसकर्मी आरोपी बा. बाकिर ऊ सिपाही नापाता बा. त बुझाता कि धर्मेंद्र यादव पुलिस में एही से भर्ती भइले कि डकैती डाले के बा.\nतब त एहू बात के जांचे के परी कि उनुका के कैरेक्टर सर्टिफिकेट के देले रहे. आ उनुकर भर्ती करेके पहिले के के उनुकरा सिपारिस में रहे. काहें से कि पुलिस में एही तरे त भर्ती होला ना. खूब ठोक- ठेठा के, छानबीन क के भर्ती होला. जदि केहू नेता उनुकर सिफारिश कइले रहले त उनुकरो जांच होखे के चाहीं. ऊ नेता जी के चाल- चरित्र के जांच होखे के चाहीं. जे भर्ती लेले रहे ओह अफसर के जांच होखे के चाहीं. काहें से कि भर्ती करे में जरूर खामी बा. जे रक्षक के रूप में भर्ती होता ऊ भक्षक कइसे बनि गइल? जरूर उनकरा पालन- पोसन में, संग- साथ में खामी बा. ना त देश के एगो प्रतिष्ठित विभाग के दरोगा पद पर बहाल आदमी डकैती कइसे करी?\nओने बस्ती के आईजी राजेश राय कहले बाड़े कि सोना के व्यापारियन से लूट के आरोपी पुरानी बस्ती थाना में तैनात दरोगा सहित 12 पुलिस के सिपाहियन के सस्पेंड/ निलंबित क दिहल गइल बा. लापरवाही बरतला पर इंस्पेक्टर अवधेश राज सिंह सहित नौ जाना अउरी पुलिस वाला लोग सस्पेंड भइल बा. कुल 12 लोग सस्पेंड बा. एह मामला के जांच एसपी करतारे. हमनी का स्वतंत्रता दिवस मनावतानी जा. आ डकैती क के दरोगा जी आपन स्वतंत्रता मनावतारे. उनुका भीतर अपना पद आ विभाग के कौनो गरिमा, कौनो प्रतिष्ठा नइखे. ऊ दरोगा के नांव पर कलंक बाड़े. देश आ समाज खातिर कलंक बाड़े. त एही से कहतानी कि एह कलंक के के भर्ती कइले रहल ह आ के सिपारिस लगवले रहल ह एकरो जांच होखे के चाहीं. हो सकेला ई दरोगा जी ना पकड़इते त कौनो सेंसिटिव विभाग- जइसे सीआईडी/खुफिया विभाग वगैरह में तैनात हो जइते द देश के महत्वपूर्ण दस्तावेज के संगे ऊ का करिते, भगवाने जानतारे. आईं एक नजर पुलिस अधिनियम पर डालल जाउ.\nसमाज के अपराध मुक्त आ बेखौफ बनावे के मकसद से अंग्रेज सन 1861 में पुलिस कानून (अधिनियम) बनाके देश में लागू कइले सन. ई कानून ओह घरी के देश, काल आ परिस्थितियन के ध्यान में रखिके बनावल गइल रहे. एकरा में दमनात्मक कार्रवाई के प्रावधान भी बा. आजादी के 74 साल बाद भी एही कानून से काम चलावल जा रहल बा. पुलिस तंत्र में विसंगति के दुरुस्त करे के कोशिश जरूर भइल बाकिर “जनता के पुलिस” बने के जगह “शासक के पुलिस” हो गइल. तमाम कमेटियन आ आयोगन के सिपारिस धूरि फांकतारी सन. अंग्रेज त एह अधिनियम के एहू से बनवले सन कि ब्रिटिश राज के कौनो विरोध होई त ओकरा के दबावे खातिर पुलिस के इस्तेमाल कइल जाई. आईं देखल जाउ कि एह पुलिस अधिनियम के बदले खातिर कतना मांग उठि चुकल बा. ई कुल मांग के समय कांग्रेस सरकार केंद्र में सत्ता में रहे. पुलिस कानून में जतना सुधार के सुझाव आवे कांग्रेस सरकार ठंडा बस्ता में डाल देउ. आरोप बा कि कांग्रेस सरकार कटिबद्ध रहे कि पुलिस कानून ना बदली. अंग्रेजन के जमाना के कानून एही से आजुओ जारी बा. आईं तथ्य देखल जाउ-\nभारतीय पुलिस आयोग\n1902-03 में ई आयोग आपन रिपोर्ट जमा कइलसि. एमें पुलिस आयोग पुलिस तंत्र के असफल घोषित क दिहलसि. अपना सिफारिश में आयोग कहलसि कि पुलिस अधिनियम में आमूलचूल सुधार तुरंत जरूरी बा.\nराष्ट्रीय पुलिस आयोग (1977-1981)\nआपातकाल के दौरान पुलिस महकमा के विसंगति खुलिके सामने आइल. एकरा बाद तत्कालीन केंद्र सरकार एह तंत्र में सुधार करे खातिर 1977 में राष्ट्रीय पुलिस आयोग के गठन कइलसि. ई आयोग पुलिस संगठन, दायित्व, कार्यशैली, जनता से संबंध, राजनीतिक हस्तक्षेप, पुलिस शक्ति के दुरुपयोग आ विभाग के जवाबदेही आ प्रदर्शन के मूल्यांकन सहित व्यापक संदर्भ में अध्ययन कइलस. सन 1979 से 1981 के बीच आयोग आठ गो रिपोर्ट पेश कइलस. कुल रिपोर्टन में पुलिस तंत्र में सुधार संबंधी सिपारिस रहे.\nपद्मनाभैया कमेटी (2000)\nजनवरी 2000 में केंद्र सरकार पुलिस सुधार खातिर पद्मनाभैया कमेटी के गठन कइलस. ई कमेटी अगस्त, 2000 में आपन रिपोर्ट दिहलसि. एमें अगिला सहस्राब्दी में पुलिस के सामने चुनौतियन के आकलन सहित एगो अइसन जन मित्रवत पुलिस के संकल्पना पेश करेके रहे जौन उग्रवाद, आतंकवाद आ संगठित अपराधन से निपटे में सक्षम होखे. अइसन रास्ता सुझावे के रहे जौना से पुलिस के एगो प्रोफेशनल आ सक्षम फोर्स बनावल जा सके आ राजनीतिक हस्तक्षेप पर विराम लागे. इहो कमेटी कई गो सुझाव दिहलसि. बाकिर सुझाव का रहे, ओपर कतना अमल भइल ई केहू जानते नइखे.\nपुलिस एक्ट ड्राफ्टिंग कमेटी(2005-2006)\nसन 2005 में सोली सोराबजी के अध्यक्षता में पुलिस एक्ट ड्राफ्टिंग कमेटी के गठन भइल. सितंबर, 2005 में कमेटी बैठक शुरू कइलस आ अक्टूबर 2006 में केंद्र के पास एगो मॉडल पुलिस कानून बनाके पेश कइल गइल. एकरा कार्यदायित्वन में पुलिस के बदलत भूमिका आ जिम्मेदारियन के आलोक में नया कानून बनावल रहे.\nप्रकाश सिंह बनाम भारत सरकार (2006-07)\nसन 1996 में उत्तर प्रदेश के पूर्व पुलिस महानिदेशक प्रकाश सिंह, सुप्रीम कोर्ट में एगो जनहित याचिका दायर कइल. उनुकर मांग रहे कि केंद्र आ राज्य सरकारन के पुलिस के खराब गुणवत्ता आ प्रदर्शन में सुधार करे खातिर सुप्रीम कोर्ट निर्देश देउ. करीब एक दशक तक लटकल एह मसला पर सुप्रीम कोर्ट 2006 में केंद्र आ राज्यन के सात गो दिशानिर्देश दिहलसि. ई सबका खातिर बाध्यकारी रहे. सन 2006 के अंत तक एह संबंध में कौन कदम उठावल गइल बा एकरा बारे में सुप्रीम कोर्ट के सब पक्ष ( केंद्र आ राज्यन के) के अवगत करावे के रहे. ज्यादातर राज्य कोर्ट से अउरी अधिक समय मंगले सन. कुछ राज्य कहले सन कि एह फैसला के समीक्षा होखे के चाहीं. अदालत अपने फैसला के समीक्षा कइला से इंकार क दिहलसि आ मार्च 2007 तक एह दिशानिर्देशन के अनुपालन के आदेश दे दिहलसि.\nका रहे सुप्रीमकोर्ट के आदेश\n1- स्टेट सिक्योरिटी कमीशन बने\n2- डीजीपी के दू साल के कार्यकाल होखो\n3- आइजी पुलिस आ अन्य अधिकारियन के दू बरिस के निश्चित कार्यकाल होखे\n4- जांच कार्य में लागल पुलिस के कानून व्यवस्था के काम से अलग कइल जाउ\n5- पुलिस एस्टैब्लिशमेंट बोर्ड बने\n6- पुलिस कंप्लेंट अथारिटी के गठन होखे\n7- नेशनल सिक्योरिटी कमीशन के गठन कइल जाउ. एह आदेशन पर सरकारन के 31 दिसंबर 2006 तक अमल करे के रहे.\nआरोप बा कि सुप्रीम कोर्ट के आदेशन के सब राज्य अवहेलना कइले सन. आ केंद्र के कांग्रेस सरकार भी आंख मूंद लिहलसि. कई राज्यन में त कांग्रेसे के सरकार रहे. तब से ई मामला फेर ना उठल. अब एगो दरोगा डकैती में पकड़ाइल बा आ सस्पेंड हो गइल बा त फेर पुलिस एक्ट के तरफ देखे के मौका सामने आइल बा. कांग्रेस पार्टी के सरकार सुप्रीम कोर्ट के महत्वपूर्ण फैसला पर आंखि मूंदि लिहलसि. सबसे पहिले त कांग्रेस के केंद्र सरकार के गृह मंत्री के एकरा के गंभीरता से लेबे के चाहत रहे. आजु दरोगा आ पुलिस डकैती करतारे सन त एकरा प्रति सतर्क होखे के परी. कानून बदले के परी. अइसना चोरकट आ डकैत दरोगा आ पुलिस वालन के सस्पेंड ना बर्खास्त कइके ओकर मये संपत्ति कुर्क क देबे के चाहीं. ताकि देश का सामने एगो उदाहरण पेश होखे. आ फेर कौनो दरोगा भा पुलिस भा कौनो अफसर चोरी- डकैती नियर घृणित कृत्य ना करे, अपना पद आ विभाग के गरिमा माटी में ना मिलावे.\nTags: Bhojpuri News, Crime News, Sub Inspector, UP, UP police, Uttar Pradesh Police, क्राइम\nFIRST PUBLISHED : January 25, 2021, 14:01 IST


दुलारी आ लाडली बनि के ठुमकीहें सीमा सिंह – Anjoria\nसिनेमा भोजपुरी के होखे आ ओहमें आइटम नंबर ना होखे ई भला कइसे हो सकेला? फिलिम अपना कहानी का दम पर कम आइटम नंबर से अधिका सुर्खी में रहेलीं सँ. कुछ लोग त इहाँ ले कहेला कि आइटम डांस के बिना फिलिम अधूरा लागेले. लोग थियेटर में मनोरंजन ला आवेला बोर होखे ला ना. से अगर आइटम नीक लागल त बूझ लीं कि फिलिम हिट हो गइल. इहे कारण बा कि आइटम डांसर के डिमांडो खूब हो गइल बा.\nपिछला दिने भोजपुरी डांसिंग क्वीन सीमा सिंह दू गो फिलिम साइन कइली ‘नाच दुलारी नाच’ अउर ‘लाडली’.\nबालाजी फिल्म्स का बैनर में बनत ‘नाच दुलारी नाच’ के निर्देशन जानल मानल भोजपुरी निर्देशक श्रीधर शेट्टी करीहें. गीत राकेश निराला के आ संगीत राकेश त्रिवेदी के बा. पटकथा केशव राठौड़ आ संवाद मोहम्मद रफी खान लिखत बाड़े. कलाकारन में श्री कनकनी, रीतू, उदय श्रीवास्तव, जफर अली आ रोहित सिंह मटरू के मुख्य भूमिका बा.\n‘लाडली’ के निर्माता नरेन्द्र बख़्त, कुमार प्रसाद आ संजीव सिंह कृष्णा हउवें. बैनर अविनाश मोशन पिक्चर्स के आ निर्देशन संजीव सिंह कृष्णा के बा. एहमें सुनील छैला बिहारी, मोनालिसा अउर स्मृति सिंह के मुख्य भूमिका बा.


रामनाथ कोविन्द देश के 14वाँ राष्ट्रपति – Anjoria\nजुलाई 21, 2017 देश के 14वाँ राष्ट्रपति, रामनाथ कोविन्द, राष्ट्रपति\nरामनाथ कोविन्द जी के जनम यूपी के परौंख गाँव के मैकू लाल आ कलावती से एगो गरीब दलित परिवार में 1 अक्टूबर 1945 का दिने भइल रहुवे. पाँच बरीस के रहलन जब इनका घर में आग लाग गइल आ ओही आग में महतारी के मौज हो गइल. इनकर बाबूजी मैकू लाल कविराजी इलाज करत रहलन आ ओही के आमदनी से अपना पाँच गो बेटन के लालन पालन कइलन. ओहमें से अब तीे गो भाई बाँचल बाड़ें बाकिर गाँव में अब इलका परिवार के केहू ना रहे. ओकरा बावजूद अपना गाँव के हर संभव विकास करवलै बानी कोविन्द जी. साल 1974 में रामनाथ कोविन्द जी के बिआह सविता जी से भइल. जिनका से एगो बेटा प्रशान्त कुमार आ एगो बेटी स्वाति बाड़ी.\nकोली जाति से आवे वाला कोविन्द जी वकालत पास क के दिल्ली उच्च न्यायालय में वकालत शुरु कइले रहीं आ साल 1977 से 1979 ले दिल्ली हाई कोर्ट में केंद्र सरकार के वकीलो रहनी. साल 1991 में भाजपा में शामिल भइला का बाद साल 1994 में राज्यसभा के सांसद बनलीं. छह बरीस बाद 2000 में फेरु राज्यसभा सांसद बननी आ 12 बरीस ले सांसदी कइनी. भारतीय जनता पार्टी के राष्ट्रीय प्रवक्ता, दलित मोर्चा के राष्ट्रीय अध्यक्ष, आ अखिल भारतीय कोली समाज के अध्यक्ष रहल कोविन्द जी के 8 अगस्त 2015 का दिने बिहार के राज्यपाल बनावल गइल. एह पद से इस्तीफा दे के राष्ट्रपति के चुनाव लड़नी आ अब जीत के 25 जुलाई 2017 का दिने राष्ट्रपति पद के किरिया लेब कोविन्द जी.\nबीस बरीस पहिले के एगो मौका\nआ अब के टटका फोटो\n(From Amar Ujala with gratitude)


हरला के हरिबोल – Anjoria\nजान जा राम चेला अबकि के चुनाव के अजबे हाल बा. नेताजी हार गइले लेकिन दुखी नइखन. काहे कि उनका दुख में शामिल होखे वाला केहु नइखे. सबलोग पार्टी के खुशी में शामिल बा. पार्टी जीत गइल ओह में नाच रहल बा. एगो नेताजी जीत गइले लेकिन खुशी नइखन मना पावत काहे कि उनका साथ के सब लोग पार्टी के हार से दुखी बा. माने जब ‘चना रहे तऽ दांत ना आ जब दांत बा तऽ चना ना.’ ई चुनाव के बात इहे भइल बा. स्कूल कालेज के रिजल्ट निकले ला त चर्चा होला कि ओकरा अतना परसेंट नम्बर आइल आ ओकरा कम आ गइल. लेकिन चुनाव में जे जीते ला ऊ सब फस्टे डीविजन. केहु नीचे ना.\nई चुनाव में केहु कहऽता कि लहर रहे. अरे रामचेला बतावऽ कि लहर रहित त अमेठी में रोड शो के बाद स्मृति ईरानी काहे हार जइती. बनारस में अजय राय काहे हरते. ई बात से साफ लागऽता कि कवनो लहर फहर ना रहे बस सब दोष ई जे पाब्लिक बा न ओही के रहे. अब कुफूत ई बा कि ई लोग नाया पब्लिक ले कहां से आवो लोग. जे बहरा से आवतो बाड़े सन ओकनी के आटा में नून अस कहल जा सकेला. आ मोदी भाई बाड़े कि ओकनियो के खेदे के चक्कर में परल बाड़े. ई चुनाव में खुशिओ देखल गइल आ दुखो. लेकिन अपना पंचायत अस खुशी कहीं देखे के ना मिलल. पहिले जे पंचायत के सदस्य रहे ओकरा परधान जी तेल लगावस. स्कूलन में दुपहरिया में बांटे वाला चाउर दाल तक भेजत रहले. काहे कि पूरा मेजरीटी बा. अब त लोग के गरज बा कि ओकरा संगें बनल रहे. ई मात के दरद लोग का बूझि? पहिले गहठबंधन रहे. गांठ खोल के धमकी देला पर पर सत्तादल के नेताजी आपन गांठ ढील क देत रहले. पहिले मंगला पर सहयोग मिलत रहे अब त सहयोग ले लऽ कहत चलऽता लोग. अब एह तरह के लोग के पता चली कि जीत के बाद के अइसन मात के पीड़ा का होला. शायद, ऊ लोग आपन अच्छा दिन बना लेउ त अपनो गाड़ी के तेल पानी मिल जाई.\nअब जे जीत गइल त जीत के हरान बा. एगो नेताजी कहले रहले कि जे मोदी के वोट ना दी ओकर जगहि पाकिस्तान में बा. दोसर कहले कि जे मोदी के वोट दी ओकरा समुन्दर में बिग दियाई. लोग सोचल चलऽ पाकिस्तान गइला से निमन बा कि समुन्दर में डूब जाइल जाउ. जे जीत गइल उ हरान बा कि कइसे जीत गइनी आ जे हार गहइल ऊ हरान बा कि हार कइसे गइनी. खैर एहिजा त जीते के बात नइखे इहां त हरला वाला कहल जाता ‘हरला के हरिबोल’.\nPrevious Post: पवन सिंह के फिलिम ‘ठोक देब’ शानदार शुरूआत कइलसि\nNext Post: गरमी से निपटे के उपाय


सच्चाई से भगला के बीस बरीस – Anjoria\nDec 1, 2012 अयोध्या, बाबरी मस्जिद\nबीस बरीस पहिले अपना चरम पर चहुँपल राम जनमभूमि आन्दोलन का बारे में छद्म सम्प्रदाय निरपेक्षियन के कहना जीत गइल बा. सबले दुख के बात ई बा कि सगरी खुन आ बवाल से समझौता का रास्ते चल के बचल जा सकत रहे.\nई कहना बा डा॰ सुब्रह्मण्यम स्वामी के. डेली पायनियर में अपना स्तंभ में डा॰ स्वामी लिखले बाड़न कि ६ दिसम्बर १९९२ का दिने एगो ढाँचा, जवना के बाबरी मस्जिद कहात रहे, गिरा दिहल गइल रहे. आ देश का मानस पर ऊ घटना आजु ले पीड़ा देत बा काहें कि नवही हिन्दुस्तानियन के भारत के असल इतिहास नइखे पढावल बतावल गइल. एह चलते आजु ढेरे लोग ओह घटना के विंध्वंसकारी मानत बाड़ें. बाकिर असल में भइल का रहल? एगो मंदिर के भसा के ओह पर एगो दोसर ढाँचा खड़ा कइल गइल रहे आ उ असल विध्वंस रहल.\nस्वामी आगे लिखले बाड़न कि ओह घटना से दू साल पहिले उनुकर भेंट विहिप आ भाजपा के लोग से एगो घर पर भइल रहे. नया बनल प्रधानमंत्री चंद्रशेखर तब उनुका के काम दिहले रहलें कि एह लोग से आपन आन्दोलन रोक देबे के कहल जाव. चन्द्रशेखर तब स्वामी से कहले रहलें कि विहिप के बता देस कि मुस्लिम नेता लोग से बात कर के ओहिजा से ऊ ढाँचा हटवा दीहें.\nविहिप आ भाजपा के लोग तब एहला तइयार हो गइल रहे बाकि दुर्भाग्य से चन्द्रशेखर सरकार ढेर दिन ले ना चल पावल. डा॰ स्वामी लिखले बाड़न कि अगर ऊ सरकार एको साल अउर चल गइल रहीत त एह मसला के समाधान निकल आइल रहीत. बाकिर का बाबरी मस्जिद के ढाँचा गिरावे के कवनो कानूनी राह बाचल रहे? डा॰ स्वामी के मानना बा कि हिन्दूवन के एहला शर्मिंदगी उठवला के कवनो जरूरत नइखे कि मस्जिद के ढाँचा हटा दिहल लोग काहे कि एगो दोसरा मुकदमा में सुप्रीम कोर्ट राय जाहिर कर चुकल बा कि मुस्लिम मत में मस्जिद अनिवार्य ना होखे आ जनहित में कवनो मस्जिद के हटावल जा सकेला.\nसउदी अरब, पाकिस्तान आ ब्रिटिश काल के भारतो में सड़क बनावे ला मस्जिदन के गिरावल गइल बा. मक्का के बिलाल मस्जिद, जहाँ पैगम्बर साहेब खुद नमाज पढ़त रहलें, के गिरावे में सउदी सरकार एको बेर ना सोचलसि. मस्जिद भा चर्च ओह माने में धार्मिक जगहा ना होले जइसन मंदिर होला. चर्च आ मस्जिद पूजा के जगहा होले.नमाज त कतहियों पढ़ल जा सकेला. अमेरिका में विहिप पुरान चर्च खरीद के ओकरा के मंदिर में बदलत रहेले आ कवनो ईसाई कबो एह ला विरोध ना जतवलें.\nजबकि मंदिर में प्राण प्रतिष्ठा का बाद भगवान भा देवता खुद रहेलें आ मंदिर हमेशा ला भगवान भा ओह देवी देवता के हो जाला. आ एही तर्क पर एक बेर इंगलैंड से भगवान नटराज के मूर्ति वापिस लिहल गइल रहे जवन थंजावुर मंदिर के रहल. आ एह काम में डा॰ स्वामी राजीव गाँधी का निहोरा पर लागल रहलें.\nइहो साँच बा कि लोकतंत्र में केहू के ई हक ना होखे कि कानून अपना हाथ में लेव. बाकिर सरकार चाहे त कानूनी तरीका से अयोध्या, मथुरा, आ काशी के मंदिरन पर से, भा कहीं त देश के तीन सौ अइसन जगहन से, मस्जिदन के हटवा सकेले. डा॰ स्वामी आगे लिखले बाड़न कि ८०० साल के इस्लामी शासन आ २०० साल के ईसाई शासन का बादो हिंदू जिंदा रह गइले. आजुओ ८० फीसदी हिन्दुस्तानी हिंदू हउवें आ अपना पुरान सभ्यता के आजु ले पालन करत बाड़ें. एहसे हिंदूवन के चाहीं कि जवन सुधार जरूरी बा तवना के करवा लेसु आ नेता लोग से कह देसु कि हमार बात मानऽ ना त भाँड़ में जा!\nहालांकि ई कहल आसान बा कइला ले. आजु देश में लोकतंत्र का नाम पर मैच फिक्सिंग के दौर चलत बा. जवना के एके मकसद बा हिंदूत्व समर्थकन के सत्ता से बाहर राखे के. एह बीमारी के इलाज कइल बहुते जरूरी बा. संसद में अइसनका लोगन के चिन्हल आ ओह लोग के पर्दाफाश कइल जरूरी बा जे लोग हिंदू विरोध के राह पर चलत बा.\nअंत में डा॰ स्वामी लिखले बाड़न कि हिंदू एह काम में तबले सफल ना हो पइहें जबले ऊ महाभारत काल के अर्जुन वाला उहापोह से बाहर ना निकलिहें. युद्ध के मैदान में शत्रु पक्ष में आपन केहू ना होला.\nपूरा लेख रउरा एहिजा पढ़ सकीलें – डेली पायनियर


प्रयोगकर्ता वार्ता:Wu JN - विकिपीडिया\nWelcome! Wu JN\nस्वागतम्! नमस्कार Wu JN जी, भोजपुरी विकिपीडिया पर राउर बहुत स्वागत बा!\nWu JN जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 20,387 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Wu_JN&oldid=626298" से लिहल गइल


भोजपुरी में पढ़ें: जाइबि रे माई, सखी संगे ओट देबे... | Bhojpuri Bihar Assembly Elections Democracy Bhojpuri Songs Vote nodakm– News18 Hindi\nभोजपुरी में पढ़ें : जाइबि रे माई, सखी सङे ओट देबे ...\nजेकारा ओट देबे के बा ओकरो ए सब के धिआन देबे के पड़ी आ नेता लोगन के त एको कदम बिना नियम के बाढ़ावल भारी पड़ी.\nलोक में हर परब त्योहार के गीत बा. भोजपुरी में वोट देबे के भी गीत बनल बाने स. आ इ कवनो पुरान बात नइखे, बल्कि यू-ट्यूब पर भी बिहार के नेहा सिंह राठौर वोट के गीत डलले बाड़ी. लोकतंत्र के महापरब के भोजपुरी गीतन पर लेख.\nLast Updated : October 01, 2020, 15:58 IST\nसत्या एस. दुबे\nबात जब परब-तेहवार के होखेला त सबसे पहिले गीते-गवनई मन परेला. मन गुनगुना उठेला. हाथ गोड़ फड़के लागेला. भारत में त बारहो महीना गावे-बाजावे खातिर बारहमासा बनले बा बाकिर फगुआ से लेके छठि तक सायदे कवनो महीना बीतेला जावना में गावे-बाजावे के मोका न बानावल होखे. अब ओटो बारहमासा हो गइल बा. देस में कहीं ना कहीं कवनो ना कवनो स्तर पर ओट त पड़ते रहल बा.\nओटिंग कारावे खातिर नेता लोग नाको रगड़ ता - आ मन भरि बावालो काटता. कोरोना के चलते चुनाव आयोग ओट पर रोक लागा देले रहे त महाराष्ट्र के मुखिया उधो ठाकरे के प्रधानमंत्री नरेंद्र मोदी के फोन क के विधान परिषद के चुनाव कारावे खातिर सिफारिस करे के परल रहे. जो कि महाराष्ट्र में विधान परिसद के चुनाव ना भइल रहित त कुरुसियो प खातारा मांणरात रहे. ओसहिं किसानी बिल प विपक्ष के नेता लोग राज्य सभा में ओट कारावे खातिर खूब हाला कइल लोग. बाद में जब आठ जाना के सस्पेंड कई दिआइल त संसदे के माएदान में आठान धान परि गइल लोगन. भुइंए बिछावाना लागा के राति भरि धारना दीहल लोग.\nधिआन दीहीं सभे धारना देत घरी कइसे संजय सिंह आ डोला सेन के साथे बाकी सांसद लोग ताली बाजा बाजा के गावत बाजावत रहे. गीत बिरोध के त बाड़का माध्यम हइए ह, ओट मांगे खातिर भी एक से एक गीत मसहूर भइल बाड़े स. बाकिर एकुल्हि के सोर में ए बात के चारचा पीछे छूटि जाता कि गांव गिरांव में भले अब कम देखे सुने के मिलो, एगो जामाना रहे कि ओट देबे जाएके भी तेयारी मेले देखे जाए लेखा होखत रहे. सादी बिआह के मटिकोड़, परिछावन आ छठि पूजा के आलावा एगो ओटे देबे के मोका होखे जब नवकी दुलहिनियो के बाहर निकले के मोका मिले. भले घूघ काढ़ि के जाएके पड़े बाकिर सजे संवरे आ गावे बाजावे में कबो कमी ना रहे.\nअइसने एगो गीत बा जावना में बेटी महतारी से बाता रहलि बिया कि ओकरा ओट देबे जाएके बा आ एह बात के लेके मन में काताना खुसी बा. ओट दीहल जिमेदारी बा ए से बहरी जाएके बा बाकिर अइसन नइखे कि घर के जिमेदारी भुला गइल बा. ओट के तेयारी में सबसे पहिले घरे के काम बा. घर के कुल्हि काम के बादे ओट देबे के तेयारी भइल बा.\nजाइबि रे माई... सखी सङे ओट देबे\nसखी सङे ओट देबे... जाइबि रे माई...\nअपने त जाइबि आपना सखी के लिआ जाइबि\nसखी के ले जाइबि भउजी के ले जाइबि\nनान्हाका रोई तो चुप कारा दीहे रे माई\nजाए से पहिले पूरा खनवो बानाइबि\nनान्हका के दूध गारमा के राखाइबि\nबीचे में उठि के रोई तो दूध पिआ दीहे माई\nघर के बेटिये ना दुलहिनियो इहे गीति गावेले. बेटी के त टोला माहाला में सखि सलेहरि बड़ले बाड़ी स, दुलहिन के सबसे नजदीकी सखी त ननदिये होखेले. आ दिन राति के दोस्ती भी ननदि के भउजाइए होली. गीति ननद भउजाई दूनों मिलि के गइहें बाकिर दूनो आपना आपना माई के सुनाई लोग. अब डिजिटल पारचार के जामाना में घरी घरी माइ बेटी के बात हो जाता. का बनवलू, का खइलु बिटिया ईहो छने छने पाता चलि जाता. जावना जामाना में अंतरदेसी आ पोसकाट के भरोसे चाहें नइहरे से अइले गइले पर सामाचार मिले के इंतजाम रहे - ओह घरी गाइए के मानि लीहल जात रहे कि माई सुनि लेले होई.\nभोजपुरी में पढ़ें: एसपी बाला सुब्रमण्यम मने प्यार के अपार विस्तार देबे वाला आवाज\nबिहार में बाहार बा. सभे केहू के आपन आपन दावा बा. नीतीस कुमार के पाटी कहेले के बिहार में बाहार बा, नीतिसे कुमार बा. ठीक ओसहिं लालू यादव के लाल तेजस्वी यादव आखाड़ तारन कि बाहार त हमहिं ले आइबि. जोकि बिहार के लोग मोका दी त मुख्यमंत्री बनते पहिलके दस्खति से दस लाख नोकरी देबे के आडर होखी. नीतीस कुमार कह तारे के दिल्ली के मोदी सारकार के मदद से रोजे लोग के दस दस लाख काम दीहल जाता. अब एहिमें सोचि समझि आ नीमन से बुझि के ओट देबे के बा.\nभोजपुरी में नाया नाया एगो स्टार बनि गइल बाड़ी - नेहा सिंह राठौर. बिहार के ई बिटिया भोजपुरी के पारचार पारसार खाति खुसी खुसी लागलि बाड़ी. हंसत-खेलत एक से एक फेसबुक आ यू-ट्यूब प गाना गावतारी आ अब त मीडिया में हर जगहि उनुकर गाने सुनल आ सुनावल जाता. नेहा सिंह के एगो ओट प भी गाना आइल बा जावना में ऊ सभे केहू से अपील कर तारी कि ओट देबे जा लोग. भुलइह जनि. अपने त जइबे करिह नवकी कनियो के ले ले जइह - आ सबसे बड़ बात सोसल डिस्टेंसिङ का सेनेटाइजर त कसहूं ना भोर पड़े के चाहीं.\nए काका ए काकी ए चाचा ए चाची\nसुन मोर भइआ ना\nवोट देवल अधिकार ह तोहार त वोट देवे जइह ना\nनयकी बहुरिया ए नाया कनिया\nतनिको लजइह ना\nसोच समझि के अकिल लागा के बटन दबइह ना\nमुंहवा पे आपन रुमाल लगइह\nहथवा सेनेटाइजर ना\nकइके पूरा तइआरी ए भइया वोट देवे जइह ना\nदिन तारीख ईयाद करि लीह\nअरे रे रे भुलइह ना\nएगो दूगो काम में आकाज होई लेकिन वोट देवे जइह ना\nसरकार चुने के बाटे जे सपना तनिको पिछुअइह ना\nवोटर लिस्ट में नाम जोड़वइह वोट देवे जइह ना\nभोजपुरी में पढ़ें: खतम होत भोजपुरी सबदन पर के धेयान देबे के होई\nजइसे परब-तेहवार समय के साथे बादलाव के गावाह बनत जाता ओसहीं चुनावो के साथे होत जाता. आखिर चुनावो तो लोकतंत्र के सबसे बड़ परबे-तेहवार ह. आ सबसे बड़ बादलाव त बिहार चुनाव में देखे मिले वाला बा. कोरोना के कहर से जब दुनिया में केहू ना बांचल त चुनाव कइसे बांची भाला. अब त ना नामांकन में भीड़ि लउकी ना गाजा-बाजा, नाचत गावत नारा लागातव लोग जा पइहें.\nचल सखी ओट देबे भागाड़ा के बूथे प...\nचल सखी ओट देबे...\nजेकारा के मन करी समझि बूझि के ओट दीह\nना बुझाई तो नोटा के टीपि दीह ना...\nअब त धीरे धीरे कुल्हि चीजु बाइस्कोप होखल जाता. ना कहीं बाइस्कोप देखे के मिलता ना पहिले लेखा ओट देबे जाएके जोस. अब त बात बात प सोसल डिस्टेंसिङ अइसन ना हो गइल बा कि चुनाव आयोग पहिलहिं से कहि देले रहल हा कि अब ओट तो कोविडे प्रोटोकाल के हिसाब से पड़ी. जेकारा ओट देबे के बा ओकरो ए सब के धिआन देबे के पड़ी आ नेता लोगन के त एको कदम बिना नियम के बाढ़ावल भारी पड़ी.\nBhojpuri Articles Bhojpuri News bhojpuri songs Bihar Assembly Elections


टटका खबर : सुबह सबेरे (बुध, 15 जुलाई 2015) – टटका खबर\nबलिया में मंगल का दिने विकास का नाम पर बोलावल बइठक में भाजपा सांसद भरत सिंह आ सपा के राज्यसभा सांसद नीरज शेखर का बीच हाथापाई के नौबत आ गइल जब एगो सवाल पर भरत सिंह नीरज शेखर के कह दिहलन कि रउरा जाईं, रेव पार्टी करीं. बाकिर सलेमपुर से भाजपा सांसद रवीन्द्र कुशवाहा आ जिलाधिकारी बलिया के बीच बचाव से मामला सझुराइल. बाहर खड़ा दुनू जने के समर्थकन के पुलिस लाठी भाँज के भगा दिहलसि. दुनू जने के गाड़ी अलग अलग जगहा खड़ा करा दिहलसि प्रशासन आ जबले दुनू जने चल ना गइलें तब ले ओकर साँस सटकल रहल. हालांकि बहरी निकलला का बाद दुनू जने बिना कुछ कहले निकल गइलें. माननीय लोग के अइसन हरकत देखावत बावे कि राजनीति के स्तर कवना पावदान पर आ गइल बा.\nयूपी के मुख्यमंत्री अखिलेश यादव के दीहल इफ्तार सहभोज में जालीदार टोपी आ लाल चारखाना गमछी लिहले मुलायम सिंह आ अमर सिंह त अइलन बाकिर आजम खान गैर हाजिर रहलन. बलिया विधायक नारद राय आ मंत्री अंबिका चौधरीओ जालीदार टोपी पहिरले रोजेदारन के स्वागत में खड़ा रहुवे. बाकिर आजम खान के गैरमौजूदगी बहुत कुछ कह गइल सपा के मु्स्लिम ‘अमर’ प्रेम का बारे में.\nसिवान जिला के दुरौंदा थाना के बाल बंगरा गाँव के एगो आदमी मुंबई में नौकरी करेला. ईद का मौका पर गाँवे आवे से मना कइलसि त ओकर मेहरारू अपना दू गो बेटियन संगे आग लगा के जरल. एगो बेटी तीन बरीस के आ दोसरकी छह महीना के रहुवे. हालांकि घर वालन के कहना बा कि गैस सिलिंडर फटला का चलते भइल हादसा में एह तीनों के जान चल गइल.\nसारण जिला के बनियापुर में धनगढवा गांव में अपना गोल हिन्दुस्तान अवाम मोर्चा के सभा में बिहार के मुख्यमंत्री रहल जीतन राम माँझी कहलन कि नीतीश लोग के बरगलावे में लागल बाड़न. अनुसूचित जाति के मुख्यमंत्री के कुरसी से उतरला के बदला बिहार के जनता नीतीश से लीहि. कहलन कि उनका सरकार के 34 गो कैबिनेट प्रस्तावन में से महज सात गो के पारित करवलन नीतीश.\nसुने में आवत बा कि मुंबई बम धमाकन के दोषी याकूब मेमन के 30 जुलाई के फांसी दीहल जा सकेला. ओकर दया याचिका राष्ट्रपति का लगे खारिज हो चुकल बा आ सुप्रीमो कोर्ट पिछला 10 अप्रेल के ओकर पुनर्विचार याचिका खारिज कर दिहले रहुवे. बतावल इहो जात बा कि डेथ वारंट जारी हो गइल बा.\nपाकिस्तानी रेंजर्स का संगे मिल के भारत के सेना के हेमराज आ सुधाकर के मूड़ी काट ले जाए वाला आतंकी के काल्हु सुरक्षा बल एगो मुठभेड़ में मार गिरवलें. मुठभेड़ मेंढर तहसील के बलनोई गांव का नियरा अतवार देर रात भइल रहुवे. मराइल आतंकी पाकिस्तान के हजीरा गांव के रहुवे.\nचीन में बिना सरकार से पूछले बच्चा जनमवला पर रोक बा. आ दोसरका खातिर त अउरी कड़ाई रहेला. अबहीं चीन सरकार का लगे बयालिस हजार से अधिका निहोरा पड़ल बावे दुसरका बच्चा जनमावे के लाइसेंसे लेबे खातिर. एहमें से सैंतीस हजार लोग के अनुमति दे दीहल गइल बा.\nबलिया जिला प्रशासन एगो दू गो ना, पूरे पौने पाँच सौ स्कूलन के बंद करे के नोटिस जारी कइले बावे काहें कि एह स्कूलन के बिना मान्यता लिहले चलावल जात बा. सबले अधिका 71 गो स्कूल अकेले गड़वार ब्लाक में बावे. नगर क्षेत्र में अइसन 11 गो स्कूलन के नाम बा.\nयूपी के मंत्री रहल आ कांग्रेस, सपा, जनता दल, समता पार्टी वगैरह में रह चुकल आ सिकन्दरपुर से विधायको रहल राजधारी मंगल का दिने लखनऊ में भाजपा के सदस्यता ले लिहलें. पिछला चुनाव में सिकन्दरपुर से विधानसभा खातिर लड़ल रहलें बाकिर हार गइल रहलें राजधारी.\nगाजीपुर के बिरनो इलाका में गोपालपुर गाँव में जमीन का झगड़ा में एगो बूढ़ के ट्रैक्टर से कचार के मुआ दीहल गइल.


मेहरारुअन के जतन से बचल बिया भोजपुरी – Anjoria\nOctober 4, 2010 OmPrakash Singh सरोकार 1\nदेश-दुनिया में आपन पांव पसार रहल भोजपुरी दिन-प्रतिदिन अपना देश में आपन संविधानिक अधिकार के नियरा पहुंच रहल बिया. हाले में जहवां भोजपुरी के आठवां अनुसूची में डाले खातिर संसद के भितरी जमके बहस भइल. अउर भोजपुरी के ई मामला देश के सबसे मजबूत महिला सोनिया गांधी तक के झकझोर देलस. ओहिजा दोसर ओर एकर विकास आ दिशा के लेके भारत के सांस्कृतिक राजधानी बनारस के जानल मानल शैक्षणिक संस्थान काशी हिंदू विश्वविद्यालय के भोजपुरी अध्ययन केंद्र पिछला एक बरिस से भोजपुरी के विकास के दशा आ दिशा विषय प व्याख्यान श्रृंखला के आयोजन क रहल बा. अबहीं ले मॉरीशस के राष्ट्रपति से लेके हिंदी के जानल-मानल साहित्यकार केदारनाथ सिंह एह व्याख्यान श्रृंखला में आपन बात रख चुकल बा लोग.\nएही कड़ी में पिछला 29 अगस्त के इन्दिरा गांधी राष्ट्रीय जनजातीय विश्वविद्यालय, अमरकंटक के कुलपति प्रो0 चन्द्रदेव सिंह के बोलावल गइल रहे. श्री सिंह आपन व्याख्यान में कहलन कि, ‘भोजपुरी के विकास के सम्बन्ध भोजपुरी क्षेत्र में विकास से जुड़ल बा. वैश्वीकरण के नाते भाषा आ बोलियन प संकट उत्पन्न हो गइल बा. एकरा बादो हमनी के सांस्कृतिक वैशिष्ट्य भोजपुरी में सुरक्षित बा. भोजपुरी के संरक्षित राखे में महिला लोगन के बहुत बड़ भूमिका बा. भोजपुरी हमनी के थाती ह एकरा के बचावे के जरूरत बा. भोजपुरी बोले में हीनता ग्रंथि के अनुभव ना करे के चाहीं.” भोजपुरी के सांस्कृतिक परंपरा प बोलत श्री सिंह कहलन कि, ‘भोजपुरी क्षेत्र के आपन बड़हन सांस्कृतिक परम्परा रहल बा. भोजपुरी के विकास प्रेम से होई, झगड़ा से ना. काहे कि भोजपुरी के शक्ति प्रेम में निहित बा. आधुनिकता अउर औपनिवेशिकता के भागमभाग में हमनी के भोजपुरी भाषा से त दूर होइए गइल बानी जा साथे-साथे आपन देशज ज्ञान विज्ञान आ कला कौशलो से दूर हो गइल बानी जा. भोजपुरी भाषा अउर क्षेत्र के विकास खातिर हमनी के विकास के एगो नया रास्ता निकाले के होई. जाहिर बा कि हमनी के इतिहास के चक्र के पाछे नइखी स ले जा सकत बाकिर विकास के मुद्दा के सामाजिक सांस्कृतिक परम्परा आ ज्ञान- विज्ञान के दायरा में फेर से परिभाषित त कइए सकत बानी जा. एकरा खातिर जनपदीय यथास्थिति के विवेचन अउर बेहतर विकास के संभावना के अन्वेषण करे के साथे-साथे एकर व्यावहारिक क्रियान्वयनन के उपायन प विचार जरूरी बा.’ प्रो0 सिंह भोजपुरी के साहित्य सम्पदा के साथे-साथे ओकर कला कौशल आ खेती-बारी से जुड़ल ज्ञान के आधुनिक समाज के अनुरूप विकसित करहूं प जोर दिहलन.\nकार्यक्रम के अध्यक्षता करत भोजपुरी अध्ययन केन्द्र के परामर्श मण्डल के सदस्य आ वरिष्ठ साहित्यकार प्रो0 चौथीराम यादव कहलन कि, ‘एह बात प विचार करे के जरूरत बा कि भोजपुरी हमनी के घर से बेदखल काहे बिया?’ प्रो. यादव कहलन कि, भोजपुरी के विकास सांच में जनपदीय क्षमता सब के विकास बा. ध्यान देवे वाला बात ई बा कि काशी हिंदू विश्वविद्यालय के भोजपुरी अध्ययन केन्द्र व्याख्यान शृंखला के शुरुआत मॉरीशस के राष्ट्रपति अनिरूद्ध जग्रनाथ कइले रहन.6दिसंबर 2009 के दीहल आपन व्याख्यान में श्री जग्रनाथ कहले रहन कि, ‘भोजपुरिया समाज में विपरित स्थितियों में लड़े के क्षमता होखेला. इहे कारण बा कि आज हमनी के मॉरीशस में शासन करे में सफल भइल बानी जा.’ एही कड़ी में अगिला दिन याने7दिसंबर 2009 के संस्कृत के प्रकांड विद्वान कमलेश दत्त त्रिपाठी जी के व्याख्यान भइल रहे. उहां के आपन व्याख्यान में कहले रहीं कि, ‘भोजपुरी में नाटक आ व्यंग्य के अपार संभावना बा. कवनो भाषा के बढ़ावे में ओह भाषा में नाट्य आ व्यंग्य तत्व के रहल जरूरी होखेला.’ एही तरह पिछला 30 अप्रैल के वरिष्ठ साहित्यकार केदारनाथ सिंह के व्याख्यान भइल रहे जवना में उहां के भोजपुरी में गद्य रचे प जोर देले रहीं. अउर कहले रहीं कि, ‘भोजपुरी के कहानी आ कविता से ऊपर उठ के गद्य के भाषा होखे के चाहीं.’\nभोजपुरी अध्ययन केन्द्र के समन्वयक प्रो0 सदानन्द शाही भोजपुरी अध्ययन केन्द्र के परिचय देत प्रस्तावित कइलन कि इन्दिरा गांधी राष्ट्रीय जनजातीय विश्वविद्यालय भोजपुरी क्षेत्र में मौजूद आदिवासी अउर जनजाति आ उनकर साहित्यिक सांस्कृतिक परम्परा के अध्ययन में आगे आई. महिला अध्ययन केन्द्र के समन्वयक प्रो0 शुभाराव आइल अतिथियन के स्वागत कइनी आ मुख्य अतिथि के महिला अध्ययन केन्द्र के प्रकाशनो भेंट कइली. प्रो. बलिराज पाण्डेय धन्यवाद देलन. एह मौका प कु0 जया शाही आ श्रद्धा गुप्ता कुलगीत गा के सब केहू के झूमे प मजबूर क देलस लोग. भोजपुरी अध्ययन केंद्र के समनवयक सदानंद शाही कहलन कि, ‘हमनी के भोजपुरी भाषा के विकास अउर ओकर दिशा प लगातार बुद्धिजीवि लोगन से साथे विचार-मंथन क रहल बानी जा. अगिला साल ले एम॰ए॰ में भोजपुरी पढ़ावे के तइयारी क रहल बानी जा. एह व्याख्यान शृंखला से हमनी के एह दिशा में बहुते सहायता मिल रहल बा.’\nएह अवसर प डॉ. ओंकारनाथ सिंह, प्रो0 अवधेश प्रधान, प्रो0 चम्पा सिंह, प्रो0 अशोक सिंह, प्रो0 आनन्द शंकर सिंह, डॉ0 विनय कुमार सिंह सहित कई गो भोजपुरी आ हिंदी साहित्य के जानकार उपस्थित रहन.\nआशुतोष कुमार जी\n‘मेहरारुअन के जतन से बचल बिया भोजपुरी’ लेख में बहुत कुछ जानकारी मिलल .


गलथेथरई करत बाड़न राहुल गाँधी – टटका खबर\nAug 14, 2021 बलात्कार पीड़िता, राहुल गाँधी, लव जिहाद, सुकन्या\nदिल्ली के एगो बलात्कार पीड़िता सुकन्या के पहचान उजागर करे के आरोपी कांग्रेस नेता राहुल गाँधी अब गलथेथरई पर उतर आइल बाड़न. टूटकिट मामिला में ट्वीटर के दखलंदाजी के बड़ाई करे वाला कांग्रेस अब ट्वीटर का खिलाफ बोलत बिया. कानून का मुताबिक कवनो बलात्कार पीड़िता सुकन्या के पहचान उजागर कइल अपराध मानल जाई. राहुल गाँधी दिल्ली के एगो बलात्कार पीड़िता के परिवार से भेंट करे गइल रहलें आ ओह परिवार के फोटो ट्वीटर पर डाल के एगो बड़हन अपराध कर गइलें, अनजाने में भा लापरवाही में भा मनबढ़ी में कि उनुका खिलाफ केहू का कर ली. बरीसन से एगो घोटाला मामिला में जमानत पर चलत राहुल गाँधी के विदेशी नागरिकता का सवाल पर अमित शाहो जइसन लोग चुप्पी साध लेला त दोसरा के का बेंवत.\nबाकिर ट्वीटर हत्था पर रोक लाग गइला का बाद राहुल गाँधी परेशान हो गइल बाड़न. उनुका साथही कांग्रेसो परेशान हो गइल बिया. राहुल के कहना बा कि विपक्ष के बोले नइखे दीहल जात. संसद में बवाल कइला पर ओकरा खिलाफ कार्रवाई होखत बा, मीडिया पक्षपाती हो गइल बिया आ अब आखिरी पड़ाव ट्वीटरो पर से उनुकर डेरा डंडा हटावल जा रहल बा. एह तरह के काम कर के ट्वीटर देश के राजनीति में दखलंदाजी करत बिया जवन लोकतंत्र खातिर घातक बा. लोकतंत्र के मतलब होला कि संसद में काम ना होखे दीहल जाव, सड़क पर बेवजह आन्दोलन क के राह रोक दीहल जाव, आ एह काम में बाधा डालल जा रहल बा. ट्वीटर पर बिना कवनो प्रमाण आरोप लगावे के सुविधा रहेला आ ओह सुविधा से अब कांग्रेस के महरुम कर दीहल गइल बा. राहुले के ना हजारन कांग्रेसियन के हत्थो पर रोक लगा दीहल गइल बा.\nभाजपा सांसद तेजस्वी सूर्या राहुल गाँधी के सलाह दिहले बाड़न कि उऩुका मोदी सरकार के बनावल इंटरनेट मीडिया वाला कानून के इस्तेमाल करे के चाहीं जवना के बनावत घरी कांग्रेस भरपूर विरोध कइले रहुवे. कहले बाड़न कि अपराध कइला का बाद ओकरा के अभिव्यक्ति के आजादी से ना जोड़ल जा सके. राहुल गाँधी जवन कइलें तवन अशोभनीय, अवैध आ अमानवीय रहुवे.\nलव-जिहाद पर बनल एगो फिलिम के ट्रेलर शुक का दिन से यू ट्यूब पर देखावल जा रहल बा. एहसे पहिले कि कवनो बहाना से एह ट्रेलर पर रोक लाग जाव रउरो सभे देख लीं.